Psalmowo 69 | Biblia Le Internet Dzi | Xexe Yeye Gɔmeɖeɖe\nGbedodoɖa be woaxɔ na ye\n“Ŋuʋaʋã ɖe wò aƒe ŋu le bibim le menye abe dzo ene” (9)\n“Tɔ nam kaba” (17)\n“Wona aha tsitsim be mano” (21)\nNa henɔ la; ɖe “Dzogbenyawo” ƒe gbe nu. David ƒe ha. 69 Oo Mawu, xɔ nam, elabena nye agbe ɖo afɔku me le tsiawo me.*+ 2 Meɖo ba yi to, afi si afɔɖoƒe aɖeke mele o.+ Mege ɖe tɔ goglowo me,Eye tɔsisi kplɔm yina.+ 3 Medo ɣli ʋuu ɖeɖi te ŋunye;+Nye gbe me xe. Mele mɔ kpɔm na nye Mawu ʋuu nu te nye ŋkuwo ŋu.+ 4 Ame siwo lé fum dzodzro+ laSɔ gbɔ wu nye taɖa. Ame siwo di be ɖoɖoe nazi le nunye,Siwo nye nye futɔ vɔ̃ɖiwo* la, va sɔ gbɔ ŋutɔ. Wozi dzinye meɖe asi le nu si nyemefi o la ŋu. 5 Oo Mawu, ènya nye bometsitsi,Eye nye fɔɖiɖiwo mele ɣaɣla ɖe wò o. 6 Mègana ame siwo kpɔa mɔ na wò la naɖu ŋukpe le tanye o,Oo, Aƒetɔ Dziɖulagã, aʋakɔwo ƒe Yehowa. Mègana ame siwo dia wò la naɖu ŋukpe le tanye o,Oo, Israel ƒe Mawu. 7 Elabena tawòe wole vlo domem ɖo;+Eye ŋukpe lém.+ 8 Mezu amedzro na nɔvinyeŋutsuwo,Kple ame tutɔ na danyeviwo.+ 9 Elabena ŋuʋaʋã ɖe wò aƒe ŋu le bibim le menye abe dzo ene,+Eye ame siwo le vlo dom wò la ƒe vlodoamewo va dzinye.+ 10 Esi mebɔbɔ ɖokuinye* ɖe anyi hetsi nu dɔ* la,Vlododo ko wòzu nam. 11 Esi meta akpanya la,Alɔmeɖenu* ko meva zu na wo. 12 Ame siwo bɔbɔ nɔ dugbo la me le nu ƒom le ŋunye,Eye ahanomunɔwo kpa ha dem. 13 Ke nye gbedodoɖa ɖo gbɔwò,Oo Yehowa, eɖo gbɔwò le amenuveɣi.+ Oo Mawu, tɔ nam le wò lɔlɔ̃ si nu metsina gbeɖe o la nu,Le wò xɔxɔdɔ siwo medana le edzi o la nu.+ 14 Ðem tso ba me;Mègana mayi to o. Ðem tso ame siwo lé fum la si me,Eye nàɖem tso tɔ goglowo me.+ 15 Mègana tɔɖɔɖɔ nakplɔm dzoe,+Alo tɔ goglowo namim loo,Alo aʋli* natu eƒe nu ɖe dzinye o.+ 16 Oo Yehowa, tɔ nam, elabena wò lɔlɔ̃ si nu metsina o la nyo ŋutɔ.+ Trɔ ɖe ŋunye le wò nublanuikpɔkpɔ sɔgbɔ la ta,+ 17 Eye mègaɣla wò mo ɖe wò subɔla o.+ Tɔ nam kaba, elabena meɖo xaxa me.+ 18 Te ɖe ŋunye nàxɔ nam;*Ðem, le nye futɔwo ta. 19 Wò ŋutɔ ènya nye vlododo, nye ŋukpe kple ale si woɖi gbɔm.+ Wò ŋkuwo le nye futɔwo katã ŋu. 20 Vlododo gbã dzi nam, eye hayahaya mele eŋu o.* Menɔ mɔ kpɔm be ame aɖe ase veve ɖe nunye, ke ɖeke meli o,+Mekpɔ mɔ na akɔfalawo hã, ke nyemekpɔ ɖeke o.+ 21 Ke boŋ wotsɔ aɖi* nam ɖe nuɖuɖu teƒe,+Eye esi tsikɔ wum la, wona aha tsitsim be mano.+ 22 Na woƒe kplɔ̃ nazu ɖɔ na wo,Eye woƒe dzidzedzekpɔkpɔ nazu mɔ̃ aɖe wo.+ 23 Na woƒe ŋkuwo dzi natsyɔ ne woagakpɔ nu o,Eye na woƒe aliwo nanɔ ƒoƒom tititi ɖaa. 24 Trɔ wò dziku kɔ ɖe wo dzi,Eye wò dɔmedzoe netu wo.+ 25 Woƒe nɔƒewo* nezu aƒedo;Ame aɖeke meganɔ woƒe agbadɔwo me o.+ 26 Elabena wole ame si nèƒo la yome tim,Eye woléa ame siwo ŋu nède abii la ƒe vevesesewo ɖe nu nɔa yiyim. 27 Bu fɔ wo nàgabu fɔ wo ɖe edzi,Eye mègana wò dzɔdzɔenyenye ƒe gome aɖeke wo o. 28 Na woatutu woƒe ŋkɔ ɖa le agbagbeawo ƒe agbalẽ* la me,+Eye womegaŋlɔ woƒe ŋkɔ ɖe ame dzɔdzɔewo dome o.+ 29 Ke nye la, mele fu kpem, le veve sem.+ Oo Mawu, wò xɔname nekpɔ tanye. 30 Madzi kafukafuha na Mawu ƒe ŋkɔ,Eye matsɔ akpedada adoe ɖe dzi. 31 Esia adze Yehowa ŋu wu nyitsu,Wu nyitsu si ƒe dzowo do, eye afɔkli me fe nɛ.+ 32 Ame fafawo akpɔe eye dzi adzɔ wo. Mi ame siwo le Mawu dim la, miaƒe dzi negbɔ agbe. 33 Elabena Yehowa ɖoa to ame dahewo,+Eye mado vlo eƒe ame siwo woɖe aboyoe la o.+ 34 Dziƒo kple anyigba nekafui,+Atsiaƒuwo kple nu siwo katã ʋãna le wo me la hã nekafui. 35 Elabena Mawu axɔ na Zion,+Eye wòagbugbɔ Yuda duwo atso,Woanɔ afi ma, eye wòazu wo tɔ.* 36 Eƒe subɔlawo ƒe dzidzimeviwo atsɔe anyi domee,+Eye ame siwo lɔ̃a eƒe ŋkɔ+ la anɔ eme.\n^ Alo, “elabena tsiawo de nye luʋɔ gbɔ ke.”\n^ Alo, “Siwo lé fum madzemadzee.”\n^ Agate ŋu afia, “Esi mefa avi hetsi nu dɔ.”\n^ Alo, “vudo.”\n^ Alo, “Te ɖe nye luʋɔ ŋu ne nàxɔe.”\n^ Alo, “eye dzi ɖe le ƒonye vɔ kloe.”\n^ Alo, “aɖigbe.”\n^ Alo, “nɔƒe siwo ŋu wotɔ kpɔ ɖo.”\n^ Alo, “agbegbalẽ.”\n^ Efia, anyigba la.


Lãmehehe na Vidzĩa?\nNyɔ! | July 2006\nGBE BUBU Albanian Amharic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Indonesian Italian Japanese Korean Latvian Lithuanian Malagasy Norwegian Polish Portuguese Romanian Russian Samoan Setswana Sinhala Slovak Slovenian Spanish Swahili Swedish Tagalog Thai Turkish Ukrainian Urdu Vietnamese\nETSO NYƆ! ŊLƆLA SI LE SPAIN GBƆ\nANITA, vidada aɖe si le Nigeria, lea tsi na via eye wòhea lãme nɛ beléletɔe. Nuwɔwɔ sia doa dzidzɔ na vidzĩa kple nɔa siaa. Anita gblɔ be: “Esia nye nusi vidada siwo le Nigeria wɔna na wo viwo le wo gbɔ kpɔkpɔ me. Esi míenye vidzĩwo la, danye hea lãme na mía kple nɔvinyeŋutsuwo. Lãmehehe na vidzĩ nye mɔ nyui aɖe si dzi wotona nana ŋusẽ ɖoa vidzĩwo ƒe lãmekawo ŋu eye woɖea dzi ɖi. Ne mele lãme hem na vinyea la, menɔa ha dzim henɔa nu ƒom nɛ, eye ɖevia hã nɔa gbeme tem henɔa alɔgbɔnu kom ɖem. Esia doa dzidzɔ nam ŋutɔ!”\nLãmehehe na vidzĩ bɔ ɖe teƒe geɖewo, eye eva le bɔbɔm ɖe Ɣetoɖoƒedukɔ aɖewo hã me. Le Spaintɔwo ƒe Lãmehehe na Vidzĩ Gbɔkpɔha ƒe nya nu la, lãmehehe nye asi lili vidzĩ ŋu beléletɔe ƒe mɔnu dodzidzɔname aɖe si nana be dzila toa asi kaka vidzĩa ŋu me wɔnɛ be wote ŋu ɖea woƒe seselelãmewo fiaa wo nɔewo. Esia lɔ teƒeteƒewo léle na vidzĩa kple asi lili eƒe afɔ, ata, dzime, akɔta, ƒodo, abɔwo, kple eƒe mo beléletɔe ɖe eme.\nVi kae lãmehehe ɖena na vidzĩ? Le wo katã me la, vevitɔe nye be, ɖevia sena le eɖokui me be wolɔ̃ ye eye woléa be na ye. Menye nuɖuɖu koe vidzĩ hiã na o, ke ehiã edzilawo ƒe lɔlɔ̃ ɖeɖe fiae hã. Esi wònye be asi kaka ame ŋu ƒe seselelãme sese dzea egɔme tso vi fẽ me ke ta la, vidada alo vifofo ɖea lɔlɔ̃ sia fiana nyuie to lãme hehe na vidzĩa beléletɔe me. To mɔ sia dzi la, woate ŋu ana vidzĩa nade dzesi nu geɖe—le ŋutilã kple seselelãme gome. Eyata lãmehehe na vi ate ŋu akpe ɖe dzilawo ŋu be woana lɔlɔ̃ ƒe kadodo sẽŋu nava nɔ woa kple wo via dome tso edziɣi ke.\nTo vovo na lɔlɔ̃ ƒe kadodo sia la, lãmehehe na vi ate ŋu awɔe hã be vidzĩa naɖe dzi ɖi bɔkɔɔ, si hã ate ŋu awɔe be wòadɔ alɔ̃ nyuie. Nu bubu siwo hã lãmehehe na vi wɔnae nye be, ate ŋu ana be ŋusẽ naɖo eƒe lãmekawo ŋu, ʋu nasi le lãme nɛ nyuie, eye eƒe dɔgbo kple dzitodzitowo nawɔ dɔ nyuie. Ame aɖewo gblɔna be edoa ŋusẽ vidzĩa ƒe dɔlélenutsiŋutete hã. Eye esi wònye be lãmehehe na vi nana be eƒe sidzenu siwo nye nuseselelãme, nukpɔkpɔ, kple nusese wɔa dɔ nyuie ta la, ate ŋu awɔe hã be eƒe nuléleɖesusume kple nusɔsrɔ̃ ƒe ŋutete nanyo ɖe edzi.\nDɔnɔkɔdzi aɖewo hã wɔ numekuku tso lãmehehe na vidzĩ ƒe viɖewo ŋu. Le kpɔɖeŋu me, numekuku aɖe ɖee fia be ɖevi siwo ƒe ŋkeke mede hafi wodzi wo o, dometɔ siwo wohe lãme na te ŋu dzona le kɔdzi ŋkeke adre do ŋgɔ na esiwo womehe lãme na o, eye woƒe kpekpeme dzina ɖe edzi va ɖoa 47 lɔƒo le alafa me ne wotsɔe sɔ kple esiwo womehe lãme na o la tɔ.\nEyata edze ƒã be, menye ame tsitsiwo koe lãmehehe na ame nyuie ɖea vi na o! Gake le vidzĩwo gome ya la, lãmehehe ɖea vi na wo geɖe wu. Enyea lɔlɔ̃ ɖeɖe fia wo to asi kaka kple asi lili vidzĩa ŋu lɔlɔ̃tɔe si ŋu, alɔgbɔnukoko kpena ɖo me.—g7/06.\nƉoe Ɖe Amewo Ɖoe Ɖe Amewo Lãmehehe na Vidzĩa?\ng 7/06 axa 10\nÐe Srɔ̃ɖeɖe Ate Ŋu Anɔ Te Ðe Ahom la Nua?\nAlesi Woawɔ Dzidzɔ Nanɔ Srɔ̃ɖeɖe Me\nÐe nàte ŋu awɔ nane si ana màku amegã oa?\nNukatae míetsina kua amegã?\nƔeyiɣi didi kae nàte ŋu anɔ agbe ase ɖo?\nNa Viwònyɔnu Nanya Nu tso Asiɖoɖoanyi Ŋu\nNukae Nye Nuvɔ̃ Gbãtɔ La?\nNukatae Wòle Be Maxlẽ Nu Ðo?\nAmee Gbɔgbɔ Kɔkɔe la Nyea?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! July 2006\nƉoe Ɖe Amewo Ɖoe Ɖe Amewo NYƆ! July 2006\nNYƆ! July 2006


GBE BUBU Albanian Arabic Armenian Armenian (West) Assamese Bengali Bicol Bislama Bulgarian Cambodian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greenlandic Gujarati Hebrew Hiligaynon Hindi Hungarian Igbo Indonesian Isoko Italian Japanese Kannada Kinyarwanda Kirundi Korean Latvian Lingala Lithuanian Macedonian Malagasy Malayalam Maltese Marathi Mizo Myanmar Nepali Norwegian Pangasinan Papiamento (Aruba) Papiamento (Curaçao) Polish Portuguese Punjabi Rarotongan Romanian Russian Samoan Sango Sepedi Sesotho (Lesotho) Setswana Shona Silozi Sinhala Slovak Slovenian Solomon Islands Pidgin Spanish Sranantongo Swahili Swedish Tagalog Tahitian Tamil Telugu Thai Tigrinya Tiv Tongan Tshiluba Tsonga Turkish Twi Ukrainian Urdu Vietnamese Wallisian Waray-Waray Zulu\nESIME Yesu Kristo nɔ hehe nam eƒe nusrɔ̃lawo hena dutoƒosubɔsubɔdɔa wɔwɔ la, ede dzi ƒo na wo be ‘woaɖe gbeƒã le xɔwo tame.’ (Mateo 10:27) Ẽ, ele be woawɔ Kristotɔwo ƒe subɔsubɔdɔa gaglãa, amesiame nakpɔ. Le nuxlɔ̃ame sia dzi wɔwɔ ta la, Yehowa Ðasefowo wɔa woƒe dɔwo gaglãa. Dɔwɔwɔ gaglãa alea kpe ɖe Ðasefowo ŋu woɖu tsitretsiɖeŋuwo dzi eye amewo ƒo nu nyui le wo ŋu.\nTogbɔ be mɔɖeɖe li be amesiame ate ŋu ade Yehowa Ðasefowo ƒe kpekpewo faa hã la, nazãbubu na wòsesẽna na ame aɖewo be woage ɖe Fiaɖuƒe Akpata me. Aleae wòle le Finland hã. Ðeko ame aɖewo ya vɔ̃na na teƒe yeyewo yiyi. Ne wotu Fiaɖuƒe Akpata yeye alo trɔ asi le xɔ xoxo aɖe ŋu tsɔ wɔe la, zi geɖe la, wowɔa ɖoɖo be woakpe amesiwo lɔ̃ be woava ɖi tsa le eme. Wodzea agbagba etɔxɛe kpea aƒelikawo be woaɖi tsa ava akpɔ Fiaɖuƒe Akpataa ahanya dɔ siwo Yehowa Ðasefowo wɔna.\nLe nuto aɖe me la, Ðasefoawo wɔ ɖoɖo ɖe magazinedɔ ŋu le gbesigbe woʋu woƒe Fiaɖuƒe Akpata yeyea nu be amewo nava kpɔ eme. Ðasefo eve do go ŋutsu tsitsi aɖe si gblɔ be yekpɔa dzidzɔ ɖe Gbetakpɔxɔ kple Nyɔ! magazineawo xexlẽ ŋu. Nɔviawo gblɔ xɔa ʋuʋu ɖi ŋu nya nɛ hegblɔ be yewodi be yewoakplɔe ayi Fiaɖuƒe Akpataa mee. Ŋutsua gblɔ be adzɔ dzi na ye ŋutɔ be yeawɔ ɖeka kpli wo. Ŋutsua srɔ̃, si hã nɔ dzeɖoɖoa sem la do ɣli be, “Nye hã medi be mayi!”\nEsi wonya ge ɖe Fiaɖuƒe Akpataa me la, ŋutsua lé ŋku ɖe eme godoo hegblɔ be: “Xɔa me mele yibɔɔ kura o ɖe. Kpɔ ɖa, eme kɔ henya kpɔ ŋutɔe. Wogblɔ nam be ɖe Fiaɖuƒe Akpata me le yibɔɔ tsiɖitsiɖi!” Ŋutsua kple srɔ̃a nɔ anyi sẽ hebia be yewoaxɔ agbalẽ siwo le agbalẽxɔƒea dometɔ aɖewo.\nHame aɖe di be yewoaɖe gbeƒã yewoƒe Fiaɖuƒe Akpata nu ʋuʋu le xɔŋukɔgbea le wo gbɔ nyadzɔdzɔgbalẽ me. Esi nyadzɔdzɔgbalẽ me tolawo ƒe amegã xɔ nyatakakaa la, eɖo aɖaŋu be woaŋlɔ nyati aɖe tso wɔnaa ŋu. Nɔviawo lɔ̃, eye le ɣeyiɣi kpui aɖe megbe la, nyati nyui aɖe si xɔ axa afã dze le nyadzɔdzɔgbalẽa me, si ƒo nu tso wɔnaa kple Yehowa Ðasefowo ƒe hame si le afima ƒe dɔwɔnawo ŋu.\nLe nyatia tata ɖe nyadzɔdzɔgbalẽa me megbe la, Ðasefo tsitsi aɖe do go eƒe aƒelika si gblɔ nɛ be: “Nyati nyui aɖe si ƒo nu tso Yehowa Ðasefowo ŋu dze le nyadzɔdzɔgbalẽ me egbea!” Nɔvinyɔnua ɖi ɖase nɛ eye emegbe wòna agbalẽ gbadza si nye Jehovah’s Witnesses in the Twentieth Century lae.\nTsɔ kpe ɖe Yehowa Ðasefowo ŋuti nukpɔsusu totro aɖewo ɖɔɖɔɖo ŋu la, Fiaɖuƒe Akpata yeyewo nu ʋuʋu kple wo ŋukɔkɔ wɔna ƒe ɖoɖo siawo dea dzo gbeƒãɖelawo me hedea dzi ƒo na wo be woakpe ame geɖewo va kpekpeawo mee. Ẽ, le dukɔ geɖe me, hekpe ɖe Finland ŋu la, amewo va nyae be Yehowa Ðasefowo ƒe Fiaɖuƒe Akpatawo le ʋuʋu ɖi na amesiame.\nƉoe Ɖe Amewo Ɖoe Ɖe Amewo Fiaɖuƒe Akpatawo Le Ʋuʋu Ði na Amesiame\nw02 11/1 axa 8


Mɔkpɔkpɔ na Ŋuɖuilélawo\nNyɔ! | 2001-12-08\nGBE BUBU Amharic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse German Greenlandic Hiligaynon Hungarian Igbo Indonesian Italian Japanese Korean Latvian Lithuanian Myanmar Norwegian Papiamento (Curaçao) Polish Portuguese Romanian Russian Sepedi Setswana Slovak Slovenian Spanish Swahili Swedish Thai Ukrainian Urdu\nÐK. FATIMA MILI gblɔ be: “Ŋuɖui menye dɔléle si hea ku vɛ zi geɖe abe dzidɔ alo kansa ene o, gake ekpɔa ŋusẽ gã aɖe ɖe agbe si tɔgbe wova nɔna dzi.” Ŋuɖui ate ŋu akpɔ ŋusẽ ɖe ame ƒe agbenɔnɔ dzi le goawo katã me. Nukawoe nye kuxi aɖewo siwo ŋuɖuilélawo doa goe koŋ? Ðe wòanya wɔ be woanɔ te ɖe wo nua?\nKatia, * si xɔ 28, tso Italy gblɔ be: “Nye agbe bliboa trɔ tso esime wokpɔ ŋuɖui le ŋunye esi mexɔ ƒe 20. Eva hiã be madzudzɔ nye dɔwɔɖuia kple ɣeyiɣiawo katã ƒe subɔsubɔdɔ si mewɔna la le veveseseawo ta.” Vevesesee nye fu siwo ŋuɖuilélawo kpena zi geɖe. Alan si xɔ ƒe 63, si tso England gblɔ be: “Ànɔ veve sem le wò ŋutilã ƒe akpa aɖe kokoko, togbɔ be enu masẽ akpa ya o.” Ðeɖiteameŋu ganye kuxi bubu. Sarah, amesi xɔ ƒe 21 gblɔ be: “Ne ète ŋu do dzi le vevesesea kple nutetea me gɔ̃ hã la, ɖeɖiteameŋua ya wua tsɔtsɔ.”\nVevesese si Tsoa Seselelãme Me\nSetsuko, Japantɔ si xɔ ƒe 61 gblɔ be kutrikuku gbesiagbe be nànɔ te ɖe vevesese nu ate ŋu ana “nàgbɔdzɔ le seselelãme kple susu me.” Nuŋlɔti léle ɖe asi alo telefon tsɔtsɔ gɔ̃ hã ate ŋu anye kuxi! Kazumi, amesi xɔ ƒe 47, fa konyi be: “Nu tsɛ siwo ɖevi ate ŋu awɔ gɔ̃ hã wɔwɔ zu agba nam.” Janice amesi xɔ ƒe 60 eye megate ŋu nɔa tsitre ɖe eƒe afɔwo dzi ɣeyiɣi didi o la gblɔ be: “Eɖea dzi le ƒonye ŋutɔ elabena nyemegate ŋu wɔa nusiwo mewɔna tsã la o.”\nXaxa siawo ate ŋu aɖe dzi le ame ƒo eye wòana woanɔ nu madzemadzewo ŋu bum ɖe ame ɖokui ŋu. Yehowa Ðasefowo dometɔ ɖeka si nye Gaku, amesi xɔ ƒe 27 la gblɔ be: “Esi nyemete ŋu kpɔa gome le nyanyuigbɔgblɔdɔa me alo le hamea me dɔdasiwo wɔwɔ me bliboe o ta la, mesenɛ le ɖokuinye me be viɖe aɖeke kura mele ŋunye o.” Francesca, amesi ŋuɖui le fu ɖem na tso esime wòxɔ ƒe eve la gblɔ be “ele abe ɖe wòle kplɔyem de mɔkpɔkpɔbuɖeame me ʋĩ ene.” Dziɖeleameƒo sia ate ŋu akpɔ ŋusẽ gbegblẽ ɖe ame dzi le gbɔgbɔ me. Joyce si nye Ðasefo si tso South Africa gblɔ be yeva nɔ Kristotɔwo ƒe kpekpewo dam ƒu. Eɖe nu me be: “Nyemete ŋu manɔ te ɖe ame aɖeke ŋku me o.”\nEtsɔme ŋu bubu ate ŋu ana ŋuɖuiléla natsi dzodzodzoe—vɔvɔ̃ na teƒe ɖeka tsitsi kple ŋuɖoɖo ɖe ame bubuwo ŋu na nusianu wɔwɔ, vɔvɔ̃ na akogotsitsi, vɔvɔ̃ na anyidzedze kple ŋeŋe, vɔvɔ̃ be womate ŋu ava kpɔ ƒomea dzi o. Yako, amesi xɔ ƒe 52, gblɔ be: “Ne mekpɔ nye ƒunukpeƒewo le gɔglɔ̃m la, vɔvɔ̃ ɖoam be egbɔna gã do ge ɖe edzi.”\nNu ate ɖe ƒomea me tɔwo hã dzi le seselelãme gome ne wole woƒe lɔlɔ̃tɔ ƒe fukpekpe teƒe kpɔm gbesiagbe. Masɔmasɔwo ate ŋu aɖo srɔ̃tɔ aɖewo gɔ̃ hã dome. Nyɔnu Englandtɔ aɖe si woyɔna be Denise gblɔ be: “Le mía kple srɔ̃nye ƒe anyinɔnɔ ƒe 15 megbe la, eʋu eme nam be, ‘Nyemagate ŋu anɔ te ɖe wò ŋuɖuia nu azɔ o!’ Edzo le mía kple vinyenyɔnuvi si xɔ ƒe 5 la gbɔ.”\nEyata ŋuɖui te ŋu hea kuxi gãwo vaa elélawo kple woƒe ƒomea me tɔwo dome. Ke hã ame geɖe le te nɔm ɖe enu dzidzedzetɔe! Na míakpɔ alesi wòle na wo dometɔ aɖewoe ɖa.\nŊudzɔnɔnɔ ɖe Wò Ŋutetewo Ŋu\nÐiɖiɖeme nyuie hiã vevie ne ŋuɖuilélae nènye; ate ŋu aɖe ɖeɖiteameŋu dzi akpɔtɔ. Gake esia mefia be nàna ta le agbe me o. Timothy ɖe eme be: “Ele be nànɔ nane wɔm ɣesiaɣi ale be màna ŋuɖui nakpɔ ŋusẽ ɖe wò susu dzi o elabena ne edzɔ alea la, ɖeko nànɔ afima anɔ veve sem.” Ŋuɖuiŋutinunyala William Ginsburg, amesi le Mayo Dɔdaƒe gblɔ be: “Vovototo aɖe si menya kpɔna dzea sii bɔbɔe o la le nu geɖe akpa wɔwɔ kple nu sue aɖe ko wɔwɔ dome. Ɣeaɖewoɣi eva hiãna be woaɖo ŋku edzi na ame aɖewo be woagbɔ dzi ɖi eye woanya be dɔléle le yewo ŋu.”\nEsia abia be nàwɔ tɔtrɔ le alesi nèbua wo ŋutetewoe ŋuti. Daphne, si tso South Africa gblɔ be: “Enɔ nam be mato nyateƒe na ɖokuinye eye manya be ŋutete si le asinye be mawɔ nanewo nu meva yi o; ɖeko wole nam be magbɔ dzi ɖe anyi wu le wo wɔwɔ me. Le esi teƒe be matsi dzi alo matsi dzodzodzoe la, mewɔa nuwo vivivi boŋ.”\nAnyo be nànya nu tso dɔwɔnu vovovo siwo li siwo kpena ɖe ame ŋu si nàte ŋu azã, ɖewohĩ mia kple wò atikewɔla alo kamedededɔyɔmɔnufiala miade ŋugble le wo ŋu. Keiko gblɔ be: “Míede atrakpuiliamɔ̃ aɖe. Ʋɔtrusiléƒe si wotrona vea alɔnu nam eyata míeɖɔ li wo. Fifia mate ŋu atsɔ nye ta atutu ʋɔtru ɖesiaɖe aʋui. Míede pɔmpisiléƒe siwo wofɔna ɖe dzi la pɔmpi siwo katã le aƒea me ŋu be mate ŋu awɔ aƒemedɔ aɖewo ya teti.” Gail, amesi nye ŋuɖuiléla bubu gblɔ be: “Wowɔ asiléƒe didiwo ɖe nye ʋusafui kple nye ʋɔtrusafuiwo ŋu nam si naa etotro nɔa bɔbɔe. Asiléƒe siwo didi le nye yiɖa kple blɔswo ŋu siwo mate ŋu atrɔ ɖe axa si medi dzi atsɔ avu ɖa alo akplɔ afɔkpa ŋu.”\nƑomea Me Tɔwo ƒe Kpekpeɖeŋu—‘Mɔ̃ Sese Wònye’\nClara amesi nye Braziltɔ gblɔ be: “Srɔ̃nyeŋutsua ƒe kpekpeɖeŋu nye nu vevi nam. Alesi wòkplɔm yia atikewɔla gbɔ ɖeɖe dea dzi ƒo nam. Mía kplii siaa míekpɔ alesi dɔlélea le nu gblẽm le ŋunyee, dɔa ƒe dzesiwo, kple dɔdamɔnu si ahiã. Nye dzi dzea eme elabena ete ŋu sea nusi me tom mele la gɔme.” Ẽ, srɔ̃tɔ siwo dzea si wo srɔ̃wo ƒe gbɔdzɔgbɔdzɔ eye wodi be yewoanya nu geɖe tso dɔlélea ŋu la ate ŋu anye ŋusẽdoame kple kpekpeɖeŋu tsoƒe gã aɖe na wo srɔ̃wo.\nLe kpɔɖeŋu me, Bette di nukpɔkplɔ dɔ nɔ wɔwɔm esi ŋuɖui na be srɔ̃a dzudzɔ eƒe xɔtudɔ wɔwɔ. Menye ɖeko Kazumi srɔ̃ŋutsua kpɔa edzi ɖeɖe ko o ke ewɔa aƒemedɔ siwo nyɔnua mate ŋu awɔ o hã. Gakpe ɖe eŋu la, ehe wo viawo hã be woawɔ nusianu si woate ŋui atsɔ ana kpekpeɖeŋu. Kazumi gblɔ be: “Srɔ̃nye nye mɔ̃ sesẽ nam. Ne menye eƒe kpekpeɖeŋue o la, anye ne manɔ nam bɔbɔe o.”\nNyɔnu aɖe si ŋkɔe nye Carol si nye Australiatɔ xlɔ̃ nu be: “Kpɔ nyuie be màgade nu gbogbowo wo ɖoɖowɔɖi me o. Ne nyemete ŋu le nye akpa dzi wɔm le ƒomea me o la, meva senɛ le ɖokuinye me be ŋutete mele ŋunye o.” Ne ƒomea me tɔwo tsɔ nugɔmesese kple ameŋububu na kpekpeɖeŋui la, ate ŋu anye mɔ̃ sesẽ na ŋuɖuilélawo.\nKatia gblɔ be: “Ne ame aɖe lé dɔ sia tɔgbe la, esenɛ le eɖokui me be ye ɖeka koe nya nusi le ye wɔm. Esia na wòhiã vevie be míatrɔ ɖe Yehowa ŋu esi míenyae be esea míaƒe nɔnɔme kple seselelãmewo gɔme na mí. (Psalmo 31:8) Ƒomedodo nyui si le mía kplii dome naa tomefafam be mete ŋu doa dzi le nye dɔlélea me.” Biblia la yɔ Yehowa wòsɔ be “akɔfafawo katã ƒe Mawu la, amesi fa akɔ na mí le míaƒe xaxa blibo la katã me.”—Korintotɔwo II, 1:3, 4.\nGbedodoɖa ate ŋu anye akɔfafa sẽŋu aɖe na amesiwo le dɔmavɔleameŋu ƒe fu kpem. Kazumi gblɔ be: “Le zã didi siwo me nyemete ŋu dɔa alɔ̃ o le vevesese ta la, metsɔa aɖatsi gblɔa nye dzimenyawo na Yehowa hebiaa eƒe ŋusẽdoame be mate ŋu ado dzi le vevesesea me, kpakple nunya be mate ŋu anɔ te ɖe nye kuxiawo nu. Yehowa ɖoa eŋu nam hã vavã.” Nenema ke Francesca hã kpɔ kpekpeɖeŋu si Mawu nana lɔlɔ̃tɔe. Egblɔ be: “Filipitɔwo 4:13 va eme nam, si gblɔ be: ‘Metea ŋu wɔa nuwo katã le Kristo, amesi doa ŋusẽm la me.’”\nZi geɖe la, Yehowa naa kpekpeɖeŋu to Kristo-hamea dzi. Le kpɔɖeŋu me, Gail ƒo nu tso kpekpeɖeŋu siwo wòxɔ tso gbɔgbɔ me nɔviŋutsu kple nɔvinyɔnu siwo le Yehowa Ðasefowo ƒe hame si le wo gbɔ me ŋu. Gail gblɔ be: “Woƒe lɔlɔ̃ nam kpe ɖe ŋunye be nyemelé blanui o.” Nenema ke esi wobia Keiko be, “Ðe nàte ŋu aɖo ŋku nu nyui aɖe si teƒe nèkpɔ le wò agbe me dzi hã?” la, eɖo ŋu be: “Ẽ, eyae nye lɔlɔ̃ kple akɔfafa siwo mexɔ tso hamea me tɔ ɖesiaɖe gbɔ!”\nLe Yehowa Ðasefowo ƒe hamewo me la, dzikpɔlawo xɔa ŋgɔ naa kpekpeɖeŋu. Setsuko gblɔ be: “Alesi gbegbe wòwɔa dɔ ɖe ame dzi ne hamemegãwo ɖo to se amesi le avu wɔm kple dɔléle aɖe ƒe nya eye wofa akɔ nɛ la wua gbɔgblɔ nam.” Ke hã Daniel si le ŋuɖui lém la xlɔ̃ nu mí be, “ne míeɖe mɔ na míaƒe gbɔgbɔ me nɔviŋutsuwo kple nɔvinyɔnuwo ko hafi woate ŋu akpe ɖe mía ŋu.” Eyata ele vevie be amesiwo le ŋuɖui lém nade ha kple hati Kristotɔwo ɣesiaɣi ale be woawɔ wo tɔ sinua be woade Kristotɔwo ƒe kpekpewo. (Hebritɔwo 10:24, 25) Afimae woate ŋu akpɔ gbɔgbɔ me dzideƒo si hiã la le be woanɔ te ɖe enu.\nFukpekpewo Nu Ava Yi\nŊuɖuilélawo kpɔa ŋudzedze ɖe ŋgɔyiyi siwo atikeŋutinunyalawo te ŋu wɔ va ɖo fifia ŋu. Ke hã, egbɔkpɔmɔnu nyuitɔ kekeake si li fifia mete ŋu danɛ keŋkeŋ o. Mlɔeba la, elélawo ate ŋu akpɔ akɔfafa gãtɔ kekeake ne woxɔ Mawu ƒe xexeme yeye ƒe ŋugbedodowo dzi se. * (Yesaya 33:24; Nyaɖeɖefia 21:3, 4) Le xexe yeye ma me la, “xɔdrɔ̃wo ati kpo abe zi ene.” (Yesaya 35:6) Ŋuɖui kple dɔléle bubu siwo katã ɖea fu na ameƒomea nu ayi tegbee! Peter, amesi le dzimeƒu me ŋuɖui lém la gblɔ be: “Susu nyui aɖe li si ta mele mɔ kpɔm na etsɔme nyui aɖe ɖo.” Nyɔnu Kristotɔ aɖe si woyɔna be Giuliana hã gblɔ be: “Mebua ŋkeke sia ŋkeke si va yi la be enye aʋadziɖuɖu nam, ŋkeke ɖeka gado le ŋkeke siwo susɔ nam be mado dzi hafi nuwuwu nava la me!” Ẽ, ɣeyiɣi si manye ŋuɖuiléle ko nue ava yi o ke boŋ esime fukpekpewo katã nu ava yi lae gogo!\n^ mm. 24 Nè adi be Yehowa Ðasefowo dometɔ aɖe nava srã wò kpɔ ahaɖe Biblia me ŋugbedodo me na wò la, bia Yehowa Ðasefo siwo le mia gbɔ la ta alo ŋlɔ agbalẽ na magazine sia talawo.\nMɔ̃ geɖe li siwo kpena ɖe ŋuɖuilélawo ŋu wowɔa dɔ geɖe\nWoate ŋu akpɔ kpekpeɖeŋu si tso lɔlɔ̃ me le Kristotɔwo ƒe kpekpewo me\nƉoe Ɖe Amewo Ɖoe Ɖe Amewo Mɔkpɔkpɔ na Ŋuɖuilélawo\ng01 12/8 axa 9-12\nŊuɖui—Dɔléle si Naa Wozua Nuwɔametɔ\nNusi Ŋuɖui Nye Gɔmesese\nMawu Ƒe Ŋkɔ He Nyaʋiʋli Aɖe Vɛ\nFêng Shui—Ðe Wònyo na Kristotɔwoa?\nAleke Mawɔ Nui Kple Dzikudolawo?\nAmegbetɔ Le Nu Gblẽm le Dzɔdzɔme Ŋu\nNu Gbagbewo Dome Kadodo Nyadri La\nEtsɔmemɔkpɔkpɔ Kae Li?\nNukatae Wòle Be Nàxlẽ Nu na Viwòwo Woase?\nNyɔ! ƒe Babla 82 Lia Me Nyawo Diƒe


5 Mose 28 - Holy Bible [Ewe Bible 1913] - (5Mo 28)\nNe eɖo to Yehowa, wò Mawu ƒe gbe pɛpɛpɛ, eye nèlé eƒe se, siwo katã meɖe na wò egbe la me ɖe asi hewɔ wo dzi la, ekema Yehowa, wò Mawu, atsɔ wò aɖo gã ɖe anyigba dzi dukɔwo katã nu.\nNe eɖo to Yehowa, wò Mawu ƒe gbe la, ekema yayra siawo katã ava dziwò, eye woaɖi na wò.\nWoayra wò le ɖu me, eye Woayra wò le agble me.\nWoayra wò dɔmevi, wò agblemenukuwo, wò lãwo ƒe viwo, kpakple wò nyinɔwo kple wò alẽnɔwo.\nWoayra wò kusi kple wò amɔwɔze.\nNe eva aƒe la, Woayra wò, eye ne edo go la, woayra wò.\nYehowa, wò Mawu, asiwò futɔ, siwo ho aʋa ɖe ŋuwò la, le ŋgɔwò; mɔ ɖeka dzi woato aho ɖe ŋuwò, ke mɔ adre dzi woato asi le nuwo.\nYehowa ana yayra nanɔ wò ava kple nusiwo katã netsɔ asi wɔ ɖɔ kpɔ la dzi, eye woayra wò le anyigba, si Yehowa, wò Mawu, le na wò ge la dzi.\nNe èlé Yehowa, wò Mawu ƒe seawo me ɖe asi, eye nèzɔ eƒe mɔwo dzi la, ekema Yehowa aɖo wò nanye eƒe dukɔ kɔkɔe, abe alesi wòka atam na wò ene.\nEye anyigba dzi dukɔwo katã akpɔe bena, Yehowa ƒe ŋkɔ le ŋuwò, eye woayɔ wò.\nEye Yehowa ana wò kesinɔnuwo kple wò dɔmevi, wò lãwo ƒe viwo kple wò agblemenukuwo nasɔ gbɔ ɖe dzi le anyigba, si ŋu Yehowa ka atam ɖo na fofowòwo be, yeatsɔe na wò la dzi.\nYehowa aƒo eƒe nu nyuiwo nu ƒu na wò, aʋu dziƒo nu, be tsi nadza ɖe wò anyigba dzi le edzaɣi, eye woayra wò asinudɔwɔwɔwo katã, ale be nado nu na dukɔ geɖewo, ke wò ŋutɔ mado nugbana o.\nYehowa atsɔ wò awɔ tae, eye menye asike o, wòado wò ɖe dzi ɖaa, eye mava anyi o, elabena èse Yehowa, wò Mawu ƒe se, siwo mede na wò egbe, eye nele wo me ɖe asi hewɔ wo dzi,\nmedze le nya, siwo katã megblɔ na wò egbe la ŋu ɖe ɖusi alo mia me o, eye medze mawu bubuwo yome hesubɔ wo o.\nKe ne mèɖo to Yehowa, wò Mawu ƒe gbe o, eye melé se kple ɖoɖo, siwo katã megblɔ na wò egbe la me ɖe asi hewɔ wo dzi o la, ekema fiƒode siawo katã ava dziwò, eye woaɖi ŋuwò.\nAɖi ŋuwò le du me, eye aɖi ŋuwò le agble me.\nAɖi wò kusi kple wò amɔwɔze ŋu.\nAɖi wò dɔmevi kple wò agblemenukuwo kpakple wò nyinɔwo kple wò alẽnɔwo ŋu.\nNe èva aƒe la, aɖi ŋuwò, eye ne edo go la, aɖi ŋuwò.\nYehowa ana fiƒode, ʋunyaʋunya kple dzɔgbevɔ̃e nava wò nusiwo katã netsɔ wò asi wɔ dɔ kpɔ la dzi, vaseɖe esime naku atsrɔ̃ avɔ xoxoxo, le nu vɔ̃ɖi, siwo nèwɔ, eye negblẽm ɖi la ta.\nYehowa akplɔ dɔvɔ̃ aƒu wò, eye woatsrɔ̃ wò avɔ le anyigba, si dzi yim nèle, be naxɔe la dzi.\nYehowa akplɔ kpetri, kpokpo, asrã kple ŋuɖuɖui kpakple kuɖiɖi aƒu wò, wò bli adze heteku, eye wò nukuwo ahlɔ̃; woanɔ ŋuwò vaseɖe esime natsrɔ̃ avɔ.\nDziƒo azu akɔbli ɖe tawò me, eye anyigba azu ga ɖe tewò.\nYehowa ana kekui kple ʋuʋudedi nadza tso dziƒo ɖe tsi, si dzana ɖe wò anyigba dzi la teƒe.\nYehowa ana wò futɔwo nasi wò, mɔ ɖeka dzi nato aho aʋa ɖe wo ŋu, ke mɔ adre dzi nato asi le wo nu, ale bena natrɔ zu bibi na anyigba dzi fiaɖuƒewo katã.\nWò ame kukuwo anye nuɖuɖu na dziƒoxe dzodzoewo katã kple anyigba dzi lãwo, eye amea ɖeke manyã wo ɖa o.\nYehowa akplɔ Egiptetɔwo ƒe zubo, ƒoƒoe, anyi kple akpa aƒu wò, eye mahaya akpɔ o.\nEye Yehowa akplɔ tamedada, ŋkuagbã kple tsukuku aƒu wò,\neye atsa asi le ŋdɔ, abe alesi ŋkuagbãtɔ tsaa asi le viviti me ene; wò mɔwo madze edzi na wo o, ke boŋ woasẽ ŋuta le ŋuwò ɣesiaɣi, eye woada adzo wò, ke xɔnametɔa ɖeke manɔe na wò o.\nAbia nyɔnu ta, ke ŋutsu bubu agblẽe; atu xɔ, ke manɔ eme o, ade weingble, ke mawɔ eŋu dɔ o.\nWoawu wò nyitsu le ŋkuwo me, ke makpɔ ɖeke aɖu o, wòalé wo tedzi le ŋkuwò me, eye maganɔ va na wo o; woatsɔ wò alẽwo ana wò tutɔwo, ke xɔnametɔa ɖeke manɔe na wò o.\nWoatsɔ viwòŋutsuwo kple viwònyɔnuwo na dukɔ bubuwo, wò ŋkuwo akpɔe, eye woano dzrowòm ŋkeke blibo la katã, gake womelé wò ŋusẽ te o.\nDukɔ, si menya o la, aɖu wò agblemenuwo kple nusiwo katã nèwɔ dɔ kpɔ, wòase ŋuta le ŋuwò ɣesiaɣi, eye woate wò ɖe anyi.\nEye nusiwo katã teƒe nakpɔ la, ana wò tame aɖa.\nYehowa ana nuƒoƒo vɔ̃ɖia ɖe naƒo klo kple sobo na wò, tso afɔƒome vaseɖe ta me, eye màhaya akpɔ o.\nYehowa akplɔ wò kple fia, si nava ɖo na ɖokuiwò la, ayi dukɔ, si mia kple fofowòwo mienyã o la dome, eye nasubɔ mawu bubuwo, siwo nye ati kple kpe.\nEye dukɔ, siwo katã dome Yehowa anyẽ wò aɖo ɖo la, aɖe ao ɖe ŋuwò, woatsɔ wò awɔ lodonya kple alɔmeɖenui.\nÀƒã nuku geɖe ɖe agble me, ke ʋeea ɖe ko naŋe, elabena ʋetsuviwo aɖui avɔ.\nÀde weingble, eye awɔ dɔ le eŋu, ke makpɔ wein ano o, eye màgbe kutsetsea ɖeke hã o, elabena ŋɔwo aɖui.\nAmitiwo anɔ wò anyigba blibo la dzi, ke makpɔ ami asi o, elabena wò amititsetsewo adudu.\nAdzi ŋutsuviwo kple nyɔnuviwo, ke womanye tɔwò o, elabena woaɖe aboyo wo.\nAdogowo aɖu wò atiwo kple wò agblemenuwo.\nAmedzro, si le dowòme la ŋkɔ ade dzi, ke wò la àyi to gbidigbidi.\nAdo nu na wò, ke wò la màdo nugbana nɛ o; atrɔ zu ta, ke wò la azu asike.\nFiƒode siawo katã ava dziwò, woanɔ ŋuwò, eye woaɖi ŋuwò, vaseɖe esime natsrɔ̃ avɔ, elabena mèɖo to Yehowa, wò Mawu ƒe gbe o, eye mèlé se kple ɖoɖo, siwo wògblɔ na wò la me ɖe asi o;\neye dzesiwo kple nukunuwo adze le mia kple wò dzidzimeviwo ŋu tegbee.\nEsi nu do sɔ gbɔ ɖe asiwò, eye mèkɔ mo hesubɔ Yehowa, wò Mawu la faa tso dzi me o la,\neyata dɔ kple tsikɔ awu wò, atsi amama, eye hiã atu wò le nu geɖewo me, gake hafi nagasubɔ wò futɔ, siwo Yehowa dɔ ɖe ŋuwò la, eye woade gakɔkuti kɔ na wò, vaseɖe esime woatsrɔ̃ wò avɔ.\nYehowa akplɔ dukɔ, si ƒe gbe mèsena o la, tso didiƒe le anyigba seƒe ke, abe alesi hɔ̃ dzona ene, ava de wò;\ndukɔ, si ƒe mo kplala, menya nusi nye amegã ɖeɖi o, eye mevea ɖekakpui nu hã o.\nAɖu wò lãwo kple wò agblemenuwo, vaseɖe esi natsrɔ̃ avɔ, eye bli, wein kple ami kpakple wò nyinɔ kple wò alẽnɔa ɖeke masusɔ na wò vaseɖe esime natsrɔ̃ avɔ o.\nWoaxaxa wò ɖo ɖe wò duwo katã me, vaseɖe esime wò gli kɔkɔ sesẽ, siwo ŋu nèle ŋu ɖom ɖo la, namũ adze anyi le wò anyigba blibo la dzi. Woaxaxa wò ɖo ɖe wò ɖu, siwo katã Yehowa, wò Mawu, na wò la me.\nNe wò futɔwo ɖe to ɖe wò, eye woxaxa wò ɖo la, ekema aɖu wò ŋutɔ wò dɔmevi, viwòŋutsu kple viwònyɔnu, siwo Yehowa, wò Mawu, na wò la ƒe lã.\nMia dome ŋutsu, si wɔa nu ɖe fewu me, eye wòɖua ve me vivi la, abia ŋku ɖe nɔviaŋutsu kple srɔ̃a, si le egbɔ, kpakple via mamlea, siwo kpɔtɔ ɖi la ŋu,\neye mana via, siwo ƒe lã ɖum wòle la, wo dometɔa ɖeke o; elabena wò futɔ, siwo aɖe to ɖe wò, eye woaxaxa wò ɖo ɖe wò duawo katã me la, magblẽ naneke ɖi nɛ o.\nMia dome nyɔnu, si wɔa nu ɖe fewu me, eye wòɖua ve me vivi, ewɔa atsyɔnu kple fewunu, eye mete kpɔ ɖo eƒe afɔƒome anyigba kpɔ o la, abia ŋku ɖe srɔ̃a, si le egbɔ, viaŋutsu kple vianyɔnu ŋu,\nɖe amenɔ, si le eƒe atawo domee, kpakple via, siwo wòdzi la ŋu, eye woaɖu wo le adza me le hiã, si tui le nuwo katã me la la, elabena wò futɔwo aɖe to ɖe wò, eye woaxaxa wò ɖo ɖe wò duwo katã me.\nNe mèlé se sia ƒe nyawo katã, siwo woŋlɔ ɖe agbalẽ sia me la me ɖe asi hewɔ wo dzi o, eye mèvɔ̃ Yehowa, wò Mawu ƒe ŋkɔ, si ŋu bubu kple ŋɔdzi le o la,\nekema Yehowa akplɔ fuwɔame tiatia, siwo nu sẽ, eye woanɔ anyi didie kple dɔléle vɔ̃ɖi, siwo anɔ anyi didie la, aƒu wò ŋutɔ kple wò dzidzimeviwo,\neye wòakplɔ Egipte-dɔvɔ̃, siwo katã dzi ŋɔ na wò tsã la, aƒu wò.\nEye Yehowa akplɔ dɔlélewo tsyo ƒomevi kple fuwɔamewo tsyo ƒomevi, siwo womeŋlɔ ɖe se sia ƒe agbalẽa me o la, aƒu wò, vaseɖe esime natsrɔ̃ avɔ.\nEye miatrɔ zu ʋee, ɖe esi miasa gbɔ abe dziƒoɣletiviwo ene la teƒe, elabena meɖo to Yehowa, wò Mawu ƒe gbe o.\nAbe alesi Yehowa kpɔ dzidzɔ le mia ŋu be, wòawɔ nyui na mi, eye wòana míadzi ɖe dzi ene la, nenema ke Yehowa akpɔ dzidzɔ le mia ŋu be, wòawu mi, eye wòatsrɔ̃ mi; eye wòaɖe mi ɖa le anyigba, si dzi yim miele, be míaxɔe la dzi.\nYehowa aka wò ahlẽ ɖe dukɔwo katã dome, tso anyigba ƒe go ɖeka vaseɖe go keme, eye àsubɔ mawu bubu, siwo nye ati kple kpe, eye mia kple fofowòwo mienyã o la, le afima.\nMakpɔ gbɔdzɔe le dukɔ mawo dome o, eye wò afɔƒome magbɔ ɖe me o, Yehowa ana natsi dzi le afima, wò ŋku anɔ aƒe dzi, eye vɔvɔ̃ aɖo lãme na wò.\nWò agbe atsi segesege me le ŋkuwò me, ànɔ dzodzom nyanyanya zã kple keli, eye maɖo ŋu ɖe wò agbe ŋu o.\nŊdi la agblɔ be: Ao, zã maɖo dzroa! Eye fiẽ la agblɔ be: Ao, ŋu make dzroa! Elabena wò dzi le dzodzom nyanyanya le nu, siwo teƒe wò ŋkuwo le kpɔkpɔm la ta.\nYehowa akplɔ mi ade ʋu agbugbɔ aɖo ɖe Egipte ato mɔ, si megblɔ na mi be, migato o la dzi, eye woadzra mi le afima na miaƒe futɔwo mianye kluviwo kple kosiviwo, eye womakpɔ mia ƒlelawo gɔ̃ hã o.\nEsiawo nye nubabla ƒe nya, siwo Yehowa ɖe asi na Mose, be wòagblɔ na Israel-viwo le Moab-nyigba dzi hekpe ɖe nusi wòbia kpli wo le Xoreb gbɔ la ŋuti.\n5 Mose 28:2\n5 Mose 28:3\n5 Mose 28:4\n5 Mose 28:5\n5 Mose 28:6\n5 Mose 28:7\n5 Mose 28:8\n5 Mose 28:9\n5 Mose 28:10\n5 Mose 28:11\n5 Mose 28:12\n5 Mose 28:13\n5 Mose 28:14\n5 Mose 28:17\n5 Mose 28:18\n5 Mose 28:19\n5 Mose 28:20\n5 Mose 28:21\n5 Mose 28:22\n5 Mose 28:23\n5 Mose 28:24\n5 Mose 28:25\n5 Mose 28:26\n5 Mose 28:28\n5 Mose 28:29\n5 Mose 28:30\n5 Mose 28:31\n5 Mose 28:32\n5 Mose 28:33\n5 Mose 28:34\n5 Mose 28:35\n5 Mose 28:36\n5 Mose 28:37\n5 Mose 28:38\n5 Mose 28:39\n5 Mose 28:40\n5 Mose 28:42\n5 Mose 28:43\n5 Mose 28:44\n5 Mose 28:45\n5 Mose 28:46\n5 Mose 28:47\n5 Mose 28:48\n5 Mose 28:50\n5 Mose 28:51\n5 Mose 28:52\n5 Mose 28:54\n5 Mose 28:55\n5 Mose 28:56\n5 Mose 28:58\n5 Mose 28:59\n5 Mose 28:60\n5 Mose 28:61\n5 Mose 28:62\n5 Mose 28:63\n5 Mose 28:64\n5 Mose 28:65\n5 Mose 28:66\n5 Mose 28:67\n5 Mose 28:68\n5 Mose 28:69


Ale Si Nàkpɔ Viwòwo Tae\nNyɔ! | October 2007\nGBE BUBU Albanian Arabic Argentina Tokunɔgbe Brazil Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Colombia Tokunɔgbe Croatian Czech Danish Dutch Estonian Eŋlisi Eʋegbe Finnish Franse German Greek Hiligaynon Hungarian Igbo Iloko Indonesian Italian Italy Tokunɔgbe Japan Tokunɔgbe Japanese Korea Tokunɔgbe Korean Lithuanian Malayalam Mexico Tokunɔgbe Myanmar Norwegian Peru Tokunɔgbe Polish Portuguese Quebec Tokunɔgbe Romanian Russian Setswana Sinhala Slovak Slovenian Spanish Swahili Swedish Thai Turkish Ukrainian Vietnamese\nMÍA dometɔ akpa gãtɔ medina be yeabu gbɔdɔnuwɔnawo wɔwɔ ɖe ɖeviwo ŋu madzemadzee ƒe nyaa ŋu boo o. Nuwɔna sia ŋu bubu ɖeɖe dzaa doa dziku na dzilawo ŋutɔ! Gake nuwɔna vɔ̃ɖi sia nye ŋɔdzinu si le dzɔdzɔm ŋutɔŋutɔ le egbexexea me, eye egblẽa nu le ɖeviwo ŋu vevie ŋutɔ. Ðe wòhiã be míadzro nya sia mea? Wò ya bu eŋu kpɔ ko, nu kae nàdi be yeawɔ atsɔ akpɔ viwò ta? Nusɔsrɔ̃ tso nuwɔna wɔnublanui sia si le dzɔdzɔm ŋu mebia agbagbadzedze boo aɖeke o. Nu sia nyanya akpe ɖe ŋuwò le viwò ta kpɔkpɔ me.\nMègana gbɔdɔnuwɔnawo wɔwɔ ɖe ɖeviwo ŋu madzemadzee ƒe kuxi si le agbogbo dom ɖe edzi la naɖe dzi le ƒowò o. Ne mede ɖeke o la, ŋusẽ aɖe le asiwò si mele viwò ya si o—enye ŋutete si ava su viwòa si le ƒe geɖe, alo ƒe blananewo gɔ̃ hã megbe. Esi nènɔ tsitsim la, sidzedze, nuteƒekpɔkpɔ, kple nunya geɖe va su asiwò. Tu wò ŋutetewo ɖo eye nàzã wo atsɔ akpɔ viwò ta. Míadzro afɔ vevi etɔ̃ siwo dzila ɖe sia ɖe ate ŋu aɖe la me. Woawoe nye: (1) Nye viwòa ta kpɔla vevitɔ tso gbɔdɔnuwɔnawo wɔwɔ ɖe eŋu me, (2) fia viwòa nu vevi siwo wòle be wòanya tso kuxia ŋu, eye (3) fia viwòa nu vevi siwo wòate ŋu awɔ atsɔ akpɔ eɖokui ta.\nÐe Nènye Viwòa Ta Kpɔla Vevitɔa?\nDzilawo koŋ ƒe agbanɔamedzie ɖeviwo ta kpɔkpɔ tso gbɔdɔnuwɔnawo wɔwɔ ɖe wo ŋu me nye, ke menye ɖeviawoe o. Eya ta ehiã be dzilawo nanya nu geɖe tso kuxia ŋu gbã hafi woana hehe ɖeviawo. Ne dzilae nènye la, nanewo li siwo wòle be nànya ku ɖe gbɔdɔnuwɔnawo wɔwɔ ɖe ɖeviwo ŋu ŋuti. Ehiã be nànya ame siwo ƒomevi wɔa nu mawo ɖe ɖeviwo ŋu kpakple ale si wowɔnɛ. Zi geɖe la, dzilawo susuna be ame siwo wɔa nu siawo ɖe ɖeviwo ŋu la nyea ame tutɔ aɖewo siwo dea xa ɖi hedina be yewoafi ɖeviawo dzo aɖadɔ wo gbɔ akpasesẽe. Nyateƒee, ame siawo ƒomevi li. Wogblɔa wo ŋuti nya le nyatakakamɔnuwo dzi míesena zi geɖe. Gake womede ha o. Ame siwo wɔa gbɔdɔnuwo ɖe ɖeviwo ŋu madzemadzee dometɔ 90 le alafa me nye ame siwo ɖeviawo nya nyuie heka ɖe wo dzi.\nÐewohĩ manɔ bɔbɔe na wò be nàxɔe ase be aƒelika, nufiala, atikewɔla, hehenala, alo ƒometɔ aɖe adi be yeawɔ nu gbegblẽ sia ɖe viwò ŋu o. Gake ame akpa gãtɔ mele nenema o. Eya ta mehiã be nànɔ nazã bum ɖe ame nyanyɛ ɖe sia ɖe ko ŋu o. Ke hã, àte ŋu akpɔ viwò ta to ale si ame siwo wɔa gbɔdɔnu mawo ɖe ɖeviwo ŋu ŋutɔŋutɔ wɔa nui nyanya me.—Kpɔ aɖaka si le axa 16.\nWoƒe ayemɔwo nyanya ate ŋu akpe ɖe ŋuwò nàsu te nyuie anye viwòa ta kpɔla vevitɔ. Le kpɔɖeŋu me, ne ame aɖe si tsɔa ɖe le eme na ɖeviwo wu ame tsitsiwo la wɔa nu ɖe viwò ŋu etɔxɛe, léa be nɛ henaa nu vovovowoe alo tsɔa eɖokui nana faa be yeakpɔ viwòa dzi ne mèli o, alo be yeakplɔe ado go la, nu kae nàwɔ? Àtso nya me be enye ame si wɔa gbɔdɔnuwo ɖe ɖeviwo ŋua? Ao. Mègaƒo nya ta enumake nenema o. Ðewohĩ susu gbegblẽ aɖeke mele amea si o. Ke hã, esia ate ŋu ana nànɔ ŋudzɔ. Biblia gblɔ be: “Amebebewu xɔa nya sia nya dzi sena; ke nunyala léa ŋku ɖe eƒe afɔɖeɖe ŋu.”—Lododowo 14:15.\nNenɔ susu me na wò be dɔmenyowɔwɔ si gbɔ eme ate ŋu anye dzesi. Nɔ ŋku lém ɖe ame sia ame si lɔ̃na faa zãa ɣeyiɣi geɖe ɖe viwòa ŋu la ŋu nyuie. Na ame sia ƒomevi nanya be, sẽ kple sẽ la, yeate ŋu ava lé ŋku ɖe ye via ŋu. Melissa kple Brad, siwo nye dzila siwo si ŋutsuvi etɔ̃ le la, nɔa ŋudzɔ ɖe wo vi gbegblẽ ɖe ame tsitsi aɖe gbɔ ŋu. Esime wonɔ haƒoƒo fiam wo vi aɖe le aƒe me la, Melissa gblɔ na hafialaa be: “Sẽ kple sẽ la, mava nɔ míakpɔm ɖa.” Adze abe ɖe ŋudzɔnɔnɔ alea gbɔ eme ene, gake esia wɔwɔ aɖe vi na dzila siawo wu be woava xa nu emegbe.\nTsɔ ɖe le nu siwo katã viwòa wɔna, ame siwo ƒomevi exɔlɔ̃wo nye, kple eƒe sukudɔwɔnawo me vevie. Nya nu sia nu tso tsaɖiɖi ɖe sia ɖe si ŋu wowɔ ɖoɖo ɖo ŋuti. Susuŋutinunyala aɖe si zã ƒe 33 le gbɔdɔnuwɔnawo wɔwɔ aɖe ame ŋu madzemadzee ŋuti nyawo gbɔ kpɔkpɔ me la de dzesii be, nuwɔna siawo dometɔ geɖe siwo wotsɔ va ye gbɔ la nye esiwo dzilaawo ƒe ŋudzɔnɔnɔ ɖeɖe dzaa ate ŋu axe mɔ na hafi. Eka nya ta be ame aɖe si wɔa gbɔdɔnuwo ɖe ɖeviwo ŋu, si wolé de ga la, gblɔ be: “Dzilawo ŋutɔwoe tsɔa wo viwo nana mí. . . . Wonana be esia nɔa bɔbɔe nam.” Nenɔ susu me na wò be ɖevi siwo nu woate ŋu able bɔbɔe la ƒe nue dzɔa dzi na ame siawo. Ne dzilawo tsɔa ɖe le wo viwo ƒe nuwɔnawo me vevie la, esia nana wòsesẽna ŋutɔ be ame gblẽku mawo ƒe asi nasu wo dzi.\nMɔ bubu si nu nàte ŋu anye viwòa ta kpɔla vevitɔ lee nye be nànye toɖola nyui. Ƒãa hafi ɖeviwo te ŋu ɖea gbɔdɔnuwɔna aɖe si wowɔ ɖe wo ŋu gblɔna tẽe; ekpea ŋu na wo, eye wovɔ̃na ɖe ale si amewo awɔ nui ne wosee la ta. Eya ta ɖo to eƒe nyawo nyuie eye nànɔ ŋudzɔ ɖe dzesi suetɔ kekeake ŋu. * Ne viwò gblɔ nya aɖe si tso dzika ƒo na wò la, bia nya aɖewoe tufafatɔe bene wòaɖe nu sia nu me na wò. Ne egblɔ be yemedi be woagagblẽ ye ɖe vidzikpɔla aɖe gbɔ ake o la, biae be, nu ka tae hã. Ne egblɔ na wò be ame tsitsi aɖe nɔa fefe aɖewo fem kpli ye la, biae be: “Fefe ka tɔgbie? Nu kae wòwɔna na wò?” Ne eto nyatoƒoe be ame aɖe doa konukonui na ye la, biae be, “Afi kae wòlili asi ɖo na wò?” Mègaŋe aɖaba ƒu eƒe ŋuɖoɖoawo dzi enumake ɖekematsɔlemetɔe o. Zi geɖe la, ame siwo wɔa gbɔdɔnuwo ɖe ɖeviwo ŋu la gblɔna na wo be ne wogblɔe la, ame aɖeke maxɔ wo dzi se o; eye nublanuitɔe la, nenema tututue wòdzɔna zi geɖe. Eye ne wowɔ gbɔdɔnuwo ɖe ɖevi aɖe ŋu la, be dzilawo naxɔ wo dzi se ahade dzi ƒo na wo nye afɔɖeɖe vevi aɖe si akpe ɖe ɖeviawo ŋu woƒe nuxaxaa dzi naɖe akpɔtɔ.\nFia Nu Vevi Aɖewo Viwòa Tso Nɔnɔmea Ŋu\nNumekugbalẽ aɖe si woŋlɔ ku ɖe gbɔdɔnuwɔnawo wɔwɔ ɖe ɖeviwo ŋu ŋuti la ka nya ta be ame siwo wɔa nu sia dometɔ aɖe gblɔ be: “Ne miegblẽ ɖevi aɖe si menya naneke tso gbɔdɔnuwɔnawo ŋu o ɖe gbɔnye la, ke ɖevi si ŋu magawɔ gbɔdɔnuwo ɖoe nye ma mietsɔ de asi nam.” Nya blefulãmename siawo nye nuxlɔ̃amenya na dzilawo. Ame gblẽku siawo te ŋu blea ɖevi siwo menya naneke tso nuwɔna mawo ŋu o la bɔbɔe. Biblia gblɔ be sidzedze kple nunya ate ŋu aɖe mí “tso mɔ vɔ̃ dzi, le amesiwo gblɔa godzenya la ŋu.” (Lododowo 2:10-12) Menye nenemae nàdi be wòanɔ le viwò gome oa? Ekema mègahe ɖe megbe le afɔ vevi evelia si nàɖe atsɔ akpɔ viwòa ta, si nye nufiafiae tso nɔnɔmea ŋu la, ɖeɖe ŋu o.\nGake aleke nàwɔe? Ekpea ŋu na dzila geɖewo be woaɖo dze tso gbɔdɔnyawo ŋuti na wo viwo. Ðewohĩ nuƒoƒo tso gbɔdɔnyawo ŋu kpea ŋu na viwòa ya geɖe wu, eye anɔ eme be asesẽ nɛ ŋutɔ be wòado eŋutidzeɖoɖo ɖa. Eya ta anyo be nàxɔ ŋgɔ le esia wɔwɔ me. Melissa gblɔ be: “Míedzea egɔme kaba fiaa ŋutinu ɖe sia ɖe ƒe ŋkɔ wo. Míezãa ɖevinyagbɔgblɔ o, ke boŋ míeyɔa ŋutinu ɖe sia ɖe ŋkɔ abe ale si tututu woyɔnɛ ene, tsɔ fiaa wo be woƒe ŋutinu aɖeke menye fefenu alo nu si ŋu woakpe ŋu le o.” Nufiafia wo tso gbɔdɔnuwɔnawo wɔwɔ ɖe wo ŋu madzemadzee ŋu va nɔa bɔbɔe wu. Dzila geɖewo gblɔna na wo viwo be ŋutinu siwo le woƒe atawo dome kpakple woƒe nowo nye woawo ŋutɔwo ɖeɖe ko tɔ eye wole etɔxɛ.\nHeather, si ŋu míeƒo nu tso le nyati si do ŋgɔ me, gblɔ be: “Mía kple Scott míegblɔ na mía viŋutsuvia be eya ŋutɔ ɖeɖe ko tɔe eƒe aʋa nye, eye menye fefenue wònye o. Mele be ame aɖeke natsɔe afe fefe o—mele be Dada loo, Papa loo, alo ɖɔkta gɔ̃ hã natsɔe afe fefe o. Ne míekplɔe yi ɖɔkta gbɔ la, mieɖea nu me nɛ be ɖɔkta di be yeakpɔe ɖa be èle lãmesẽ me hã, eya ta ate ŋu aka asi eƒe aʋa ŋu.” Dzila evea siaa gblɔa nya siawo na wo via enuenu, eye wogblɔna nɛ be ɣesiaɣi si ame aɖe ka asi eŋu le mɔ si mesɔ o alo si ɖe fu nɛ nu la, ate ŋu ava gblɔe na yewo. Beléle na ɖeviwo kple mɔxexe na gbɔdɔnuwɔnawo wɔwɔ ɖe wo ŋu ŋuti nunyalawo ɖo aɖaŋu be ele be dzilawo katã naɖo dze siawo tɔgbi kple wo viwo.\nDzila geɖewo kpɔe be agbalẽ si nye Srɔ̃ Nu tso Nufiala Gã la Gbɔ * kpe ɖe yewo ŋuti ŋutɔ le nu sia fiafia yewo viwo me. Mɔfiame siwo le tẽe hefaa akɔ na ame le gbɔdɔnuwɔnawo wɔwɔ ɖe ɖeviwo ŋu ƒe afɔkua ŋu kple ale si woawɔ anɔ dedie ŋuti nyatakaka geɖe le agbalẽ sia ƒe ta 32 lia, si nye “Alesi Wokpɔ Yesu Tae,” la me. Melissa gblɔ be: “Agbalẽa kpe ɖe mía ŋu míena mía viwo gakpɔ kakaɖedzi le nya siwo míawo ŋutɔwo míegblɔ na wo la ŋu.”\nLe egbexexea me la, ehiã be ɖeviwo nanya be ame aɖewo li siwo dina be yewoaka asi ɖeviwo ŋu, alo be ɖeviwo naka asi yewo ŋu le mɔ aɖewo siwo mesɔ o nu. Mele be woagblɔ nuxlɔ̃amenya siawo le mɔ si ana ŋɔdzi nalé ɖeviawo alo ana womagaka ɖe ame tsitsi aɖeke dzi o nu o. Heather gblɔ be: “Nyatakaka si akpe ɖe wo ŋu woanɔ dedie koe wònye. Nu gbogbo siwo wogblɔna tsɔ xlɔ̃a nu ɖeviwo la dometɔ ɖeka ko wònye, eye wo dometɔ geɖe mekuna ɖe gbɔdɔnuwɔnawo wɔwɔ ɖe ɖeviwo ŋu ŋuti o. Medoa ŋɔdzi na vinyea kura o.”\nAzɔ hã, ele be nàfia viwòa ale si wòada asɔ le toɖoɖo amewo me. Henenana ɖeviwo be woaɖo to le vevie, evɔ mele bɔbɔe o. (Kolosetɔwo 3:20) Gake ne dzilawo meɖɔ ŋu ɖo o la, woate ŋu awɔe le mɔ si mada asɔ o nu. Ne wofia ɖevi aɖe be wòaɖo to ame tsitsi ɖe sia ɖe ɣesiaɣi le nu sia nu me la, anɔ bɔbɔe be woawɔ gbɔdɔnuwo ɖe eŋu. Ame siwo wɔa gbɔdɔnuwo ɖe ɖeviwo ŋu la kpɔa ɖevi siwo wɔa nu sia nu si amewo bia tso wo si la dzea sii bɔbɔe. Dzila dzeaɖaŋuwo fiaa nu wo viwo be menye ame ɖe sia ɖe koe woaɖo to o. Nya siawo fiafia ɖeviwo mesesẽ na Krsitotɔwo ya o. Ðeko woagblɔ na ɖeviawo be: “Ne ame aɖe bia tso asiwò be nàwɔ nane si Yehowa Mawu gblɔ be menyo o la, mele be nàwɔe o. Mele be Dada alo Papa gɔ̃ hã nabia tso asiwò nenema o. Eye ɣesiaɣi si ame aɖe abia tso asiwò be nàwɔ nu gbegblẽ aɖe la, àte ŋu agblɔe na Dada alo Papa.”\nMlɔeba, mina ɖevia nanya be mele be ame aɖeke nabia tso esi be wòaɣla nya aɖe ɖe mi o. Migblɔ nɛ be ɣesiaɣi si ame aɖe abia tso esi be wòaɣla nya aɖe ɖe mi la, nena mianya. Nya ka kee woɖagblɔ nɛ o—ne wodo ŋɔdzi nɛ be yewoawɔ nu vevii gɔ̃ hã, alo ne eya ŋutɔ wɔ nu gbegblẽ aɖe la—esɔ be wòava gblɔ nu sia nu si dzɔ la na Dada kple Papa ɣesiaɣi. Mele be woagblɔ mɔfiamenya siawo le mɔ si ana vɔvɔ̃ naɖo ɖevia nu o. Àte ŋu aka ɖe edzi nɛ be ame akpa gãtɔ mawɔ nu mawo—abe asikaka eƒe ŋutilã ƒe akpa si mele be woaka asii o, biabia tso esi be wòada Mawu ƒe se dzi, alo be wòana nya aɖe nanɔ ɣaɣla ene—ɖe eŋu o. Nyatakaka siawo le abe ale si ko wowɔa ɖoɖo ɖe dedienɔnɔ ŋu le dzodzeaƒe ta ene, ameɖokuitakpɔkpɔ ŋuti mɔfiamewo koe wonye, eye ɖewohĩ womava hiã na wo o.\nFia Ameɖokuitakpɔkpɔ Ƒe Mɔnu Bɔbɔe Aɖewo Viwòa\nAfɔɖeɖe etɔ̃lia si me míadzroe nye be nàfia viwòa nu bɔbɔetɔ si wòate ŋu awɔ atsɔ akpɔ eɖokui ta ne ame aɖe di be yeawɔ nu si mesɔ o ɖe eŋu ne mieli o. Esia wɔwɔ ƒe mɔnu si ƒe dzi wode ƒo na dzilawo la le abe fefewɔwɔ ene. Dzilawo abiae be, “Nu kae nàwɔ ne . . . ?” eye ɖevia aɖo eŋu. Le kpɔɖeŋu me, woate ŋu abia be, “Nu kae nàwɔ ne míeyi nu ƒle ge le fiase gã aɖe me eye míebu ɖe mía nɔewo? Aleke nàwɔ ake ɖe ŋunye?” Ðewohĩ ɖevia ƒe ŋuɖoɖoa masɔ na wò tututu o, gake àte ŋu akpe ɖe eŋu to nya bubuwo biabiae me, abe “Ðe nàgate ŋu abu nu bubu aɖe si nàte ŋu awɔ bene nànɔ dedie wu la ŋua?”\nÀte ŋu abia nya mawo tɔgbi atsɔ ana viwòa nagblɔ nu si wòsusu be yeate ŋu awɔ atsɔ akpɔ ye ɖokui ta ne ame aɖe di be yealé teƒe aɖewo siwo mesɔ be wòalé o la nɛ. Ne èkpɔ be nya mawo tɔgbi ana ɖevia natsi dzi le eɖokui me la, àte ŋu ana dzeɖoɖoa naku ɖe ɖevi bubu aɖe ŋu. Le kpɔɖeŋu me, àte ŋu agblɔ be: “Tsɔe be nyɔnuvi sue aɖee ma le eƒe ƒometɔ aɖe si wòlɔ̃na la gbɔ, eye eƒe ƒometɔ sia di be yealé teƒe aɖewo nɛ si mesɔ be wòalé o. Nu kae nèsusu be ɖevia ate ŋu awɔ atsɔ akpɔ eɖokui ta?”\nNu kae wòle be nàfia viwòa be wòawɔ le nɔnɔme siwo ŋu míeƒo nu tso le etame la tɔgbi me? Agbalẽŋlɔla aɖe gblɔ be: “Gbɔgblɔ moveviɖoɖotɔe be, ‘Nyemedi o!’ alo ‘Megawɔe o!’ alo ‘Ðe asi le ŋunye!’ ate ŋu ado ŋɔdzi na ame aɖe si di be yewɔ nu gbegblẽ ɖe viwòa ŋu la be wòatrɔ eƒe susu alo be wòadzudzɔ fuɖeɖe nɛ.” Na viwòa nawɔ nu siawo ƒe wɔwɔfia ʋɛ aɖewo bene kakaɖedzi nasu esi be wòate ŋu ado ɣli, asi du adzo le teƒea ava gblɔ nu si dzɔ la na wò. Ne edze be ɖevia se nu siawo siwo miefiae gɔme nyuie hã la, ate ŋu aŋlɔ wo be bɔbɔe le kwasiɖa alo ɣleti ʋɛ aɖewo megbe. Eya ta migbugbɔ fiae nu siawo edziedzi.\nEle be ɖevia dzi kpɔlawo katã, esiwo nye ŋutsuwo—eɖanye fofoa, atikɔmefofo, alo ƒometɔ bubu si nye ŋutsu o—hã nakpɔ gome le numedzodzroawo me. Nu ka tae? Nu si tae nye be ɖeko wòle abe ɖee ame siwo katã kpɔ gome le numedzodzroa me la le adzɔgbe ɖem na ɖevia le mɔ aɖe nu be yewomawɔ gbɔdɔnu mawo ƒomevi ɖe eŋu gbeɖe o ene. Nublanuitɔe la, ƒometɔwo ŋutɔwoe wɔa gbɔdɔnuwɔnawo ɖe ɖeviwo ŋu madzemadze zi geɖe. Nyati si kplɔe ɖo adzro ale si nàwɔ be wò ƒomea nanye dedienɔƒe le xexe gblẽku sia me la me.—g10/07.\n^ mm. 10 Numekulawo de dzesii be, ɖevi siwo ŋu wowɔ gbɔdɔnuwɔnawo ɖo ɖea dzesi aɖewo fiana numaƒomaƒoe. Le kpɔɖeŋu me, ne ɖevi aɖe gate ɖevimenu si wòdzudzɔ xoxo la wɔwɔ ake, abe aɖuɖɔɖɔɖɔ ɖe aba dzi, dzila ŋu nɔnɔ kplikplikpli, alo ale si wòanɔ vɔvɔ̃m ne wogblẽ eya ɖeɖe ɖi ene la, ɖewohĩ anye dzesi be nane le dzɔdzɔm ɖe edzi. Mele be woabu dzesi siawo be wofia godoo be wowɔ gbɔdɔnuwo ɖe ɖevia ŋu o. Ðo dze kple ɖevia le tufafa me be nànya nu si tututu le fu ɖem nɛ ale be nàte ŋu afa akɔ nɛ, ade dzi ƒo nɛ ahakpɔ eta.\nNye viwòa ta kpɔla vevitɔ\nGBƆDƆNUWƆNAWO WƆWƆ ÐE AME ŊU MADZEMADZEE—XEXEA ME KATÃ ƑE KUXIE\nLe ƒe 2006 me la, Dukɔ Ƒoƒuawo ƒe dɔdzikpɔlagã ka nya ta na Dukɔ Ƒoƒuawo ƒe Aɖaŋudehagã ku ɖe ŋutasẽnuwɔwɔ ɖe ɖeviwo ŋu ŋuti numekuku si Dukɔ Ƒoƒuawo ƒe numekula aɖe wɔ le xexea me godoo la ŋu. Numekukua ɖee fia be le akɔnta si wobu le ƒe ɖeka aɖe ko me nyitsɔ laa nu la, “wodɔ kple [nyɔnuvi siwo ƒe xexlẽme ade miliɔn 150 kpakple ŋutsuvi siwo ade miliɔn 73, siwo mekpɔ xɔ ƒe 18 haɖe o la] akpasesẽe alo wɔ gbɔdɔnuwɔna bubu ƒomeviwo ɖe wo ŋu ŋutasesẽtɔe.” Xexlẽme siawo ƒe agbɔsɔsɔ wɔ nuku ŋutɔ, ke hã, numekukua gblɔ be: “Xexlẽme sia mede tututu gɔ̃ hã o.” Nyatakaka siwo tso dukɔ 21 me me dzodzro ɖee fia be wowɔ gbɔdɔnuwɔna aɖe ƒomevi ɖe nyɔnu siwo ade 36 le alafa me kple ŋutsu siwo ade 29 le alafa me ŋu le woƒe ɖevime. Ame siwo wɔ nu gbegblẽ siawo ɖe wo ŋu la dometɔ akpa gãtɔ nye woƒe ƒometɔwo!\nAme si wɔa gbɔdɔnuwo ɖe ɖeviwo ŋu madzemadzee dzea aɖaŋu ale gbegbe be medina be yeawɔ nu akpasesẽtɔe kple ɖevi si yedi be yeagblẽ o. Ke boŋ, adi be yeable ɖevia nu vivivi. Gbã la, etiaa ɖevi si wòdi, zi geɖe la, enyea ɖevi si nu woate ŋu able bɔbɔe, si kana ɖe ame dzi, ale be nuwo nanɔ bɔbɔe na ye. Eyome la, eléa be na ɖevi ma etɔxɛe. Ðewohĩ adi hã be yeana ɖevia dzilawo naka ɖe ye dzi. Ame siawo bi ɖe nuwɔwɔ abe ɖee wotsɔ ɖe le eme na ɖevia kple ƒome bliboa ŋutɔ ene me.\nLe ɣeyiɣi aɖewo megbe la, ate ɖevia dzadzraɖo hena eƒe nu gbegblẽa wɔwɔ. Ate asikaka ɖevia ŋu vivivi to nuwɔna siwo adze abe ɖe wòtsɔ ɖe le eme nɛ ene, ate ŋu anye hoʋlifefewo wɔwɔ kplii, kpakple konukonuidodo nɛ, me. Ate ŋu ate nunanawo ƒeƒle nɛ ahadze egɔme anɔ ɖevia ɖem ɖe aga tso xɔlɔ̃awo, nɔviawo kple dzilawo gbɔ. Ɣeaɖewoɣi la, abia tso ɖevia si be wòaɣla nya aɖe ɖe edzilawo—ate ŋu anye nane si wòƒle nɛ alo ɖoɖo aɖe si wowɔ ɖe tsaɖiɖi ŋu. Ayemenuwɔna mawo dzraa mɔ dzi ɖo na amenubeble. Ne gbɔdɔnuwɔlaa te ŋu na be dzilawo kple ɖevia te kaka ɖe eyama dzi ko la, ke ele dzadzraɖoɖi na eƒe nugbegblẽa wɔwɔ.\nKe hã, adze aye able ɖevia nu tsɔ wu be wòawɔ akpasesẽnu kplii alo be wòazi edzi. Ðewohĩ adi be yeazã didi si le ɖevia me be yeanya nu tso gbɔdɔdɔ ŋu to eɖokuiwɔwɔ abe nufiala ene me, alo abia tso esi be “yewoafe fefe tɔxɛ” aɖe si mele be ame aɖeke nanya o la ɖekae. Adze agbagba anɔ amamaɖeɖenuwɔnawo ɖem fia ɖevia kple susu be nuwɔna mawo nadze na ɖevia abe ɖe naneke megblẽ le wo ŋu o ene.\nNe ete ŋu wɔ gbɔdɔnuwɔnawo kple ɖevia mlɔeba la, adze agbagba be yeana ɖevia nagagblɔe na ame aɖeke o. Azã mɔnuwo abe ŋɔdzidodo nɛ, fɔbubui, kple gbɔgblɔ be yeado ŋukpee ene, alo azã mɔnu siawo katã ƒo kpli. Le kpɔɖeŋu me, agblɔ be: “Wòe wɔ nua. Mègblɔ nam be madzudzɔ o.” Ate ŋu agblɔ kpee be: “Ne ègblɔe na dziwòlawo la, woayɔ kpovitɔwo woava lém de ga tegbee.” Alo ɖewohĩ agblɔ be: “Mele be ame aɖeke nasee o. Ne ègblɔe la, ame aɖeke maxɔe ase o. Ne mese be dziwòlawo nya la, mawɔ nuvevi wo.” Ŋɔdzidonamemɔnu siwo wozãna la mele xexlẽme o.\nTsɔ ɖe le nu siwo viwòa wɔna me\nMegahe ɖe megbe le nufiafia viwòa tso gbɔdɔnyawo ŋu me o\nFia viwòa be wòatɔ afɔ to sesĩe awɔ ɖe nu siwo nèfiae dzi ne ame aɖe di be yeagblẽe\nƉoe Ɖe Amewo Ɖoe Ɖe Amewo Ale Si Nàkpɔ Viwòwo Tae\ng 10/07 axa 14-18\nDi Aɖaŋuɖoɖo Nyui\nTsɔ Lɔlɔ̃ Tu Wò Ƒomea Ðo\nWɔ Dzilanyenye Ƒe Ŋusẽa Ŋu Dɔ\nÐo Se Kple Ðoɖowo Anyi Eye Nàkpɔ Egbɔ Be Wowɔ Wo Dzi Kaba\nNa Ðoɖo Nanɔ Nu Sia Nu Ŋu Eye Mialé Wo Me Ðe Asi\nSe Viwòa Ƒe Seselelãmewo Gɔme Nɛ\nFia Nu To Kpɔɖeŋu Nyui Ðoɖo Me\nAleke Mawɔ Atsi Amenyagbɔgblɔ Nu?\nNYATI SI LE AKPAA DZI Afɔku Aɖe Si Ŋu Wòle Be Dzila Ðe Sia Ðe Natsi Dzi Ðo\nNYATI SI LE AKPAA DZI Ale Si Nàkpɔ Viwòwo Tae\nNYATI SI LE AKPAA DZI Na Wò Ƒomea Nanye Dedienɔƒe\nNu Kae Dzɔna Le Ku Me?\nNu kae wòle be mawɔ ne dzinyelawo le dzre wɔm?\n“Mizu ame dakpewo!”\nÐe Nane Gblẽ Le Mɔxexeɖefufɔfɔnu Ŋua?\nÐe dzidzɔmɔkpɔkpɔ ate ŋu ade wò lãmesẽ dzia?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! October 2007\nƉoe Ɖe Amewo Ɖoe Ɖe Amewo NYƆ! October 2007\nNYƆ! October 2007


Ðe Nèbua Amegbetɔwo Ƒe Gbɔdzɔgbɔdzɔwo Abe Ale Si Yehowa Bunɛ Enea? | Nusɔsrɔ̃\n“Ŋutilã la ƒe ŋutinu siwo dze abe wogbɔdzɔ wu ene lae hiãna wu.”—1 KOR. 12:22.\nAleke Yehowa bua ame siwo wòdze abe wogbɔdzɔ wu le hamea me ene?\nNu kae akpe ɖe mía ŋu be míabu amegbetɔwo ƒe gbɔdzɔgbɔdzɔwo abe ale si Yehowa bunɛ ene?\nNe míekpe ɖe gbɔdzɔgbɔdzɔtɔwo ŋu la, mɔ ka nue wòɖea vi na ame geɖe le?\n1, 2. Nu kae na Paulo se veve ɖe ame siwo gbɔdzɔ nu?\nMÍ KATÃ míegbɔdzɔna ɣeaɖewoɣi. Ne míaƒe lãme mele kɔkɔm o la, etea ŋu dzɔna be míegbɔdzɔna ale gbegbe be naneke meganya wɔna na mí o. Azɔ tsɔe be ègbɔdzɔ, menye kwasiɖa ɖeka alo eve aɖewo ko o, ke boŋ ɣleti geɖewo madzudzɔmadzudzɔe. Ne edzɔ alea la, ɖe màdi be amewo nase nu gɔme na ye ahawɔ nu ɖe ye ŋu veveseɖeamenutɔe oa?\n2 Ʋiʋli siwo nɔ hame la me kple esiwo tso egodo na apostolo Paulo se le eɖokui me ɣeaɖewoɣi be yegbɔdzɔ. Ese le eɖokui me ɣeaɖewoɣi be ewu tsɔtsɔ na ye. (2 Kor. 1:8; 7:5) Nɔnɔme sesẽ siwo me Paulo to le eƒe Kristotɔwo ƒe nuteƒewɔwɔ me léle ɖe asi ta na wògblɔ be: “Ame kae gbɔdzɔ, eye nyemegbɔdzɔ o?” (2 Kor. 11:29) Esi Paulo tsɔ Kristo hamea me tɔwo sɔ kple ŋutilã ƒe ŋutinu vovovowo la, egblɔ be ame siwo “dze abe wogbɔdzɔ wu ene lae hiãna wu.” (1 Kor. 12:22) Nu kae eƒe nya siawo fia? Nu ka tae wòle be míabu ame siwo wòdze abe wogbɔdzɔ wu ene la abe ale si Yehowa bua woe ene? Eye aleke esia aɖe vi na mí?\nALE SI YEHOWA BUA AMEGBETƆWO ƑE GBƆDZƆGBƆDZƆWO\n3. Nu kae ate ŋu awɔe be míava nɔ susu vɔ̃ bum ɖe hamea me tɔ siwo hiãa kpekpeɖeŋu la ŋu?\n3 Le xexea me egbea la, ame geɖe dina be yewoaba ame siwo gbɔdzɔ kple ame siwo ŋu ŋusẽ mele o be yewoƒe asi nasu nu si dim yewole la dzi. Wosusuna be ele be ame nanye ɖekakpui alo ɖetugbui eye ŋusẽ nanɔ eŋu hafi nu nanyo nɛ. Míenyae be nɔnɔme ma mesɔ o, ke hã ne míekpɔ nyuie o la, ate ŋu adzɔ be míava nɔ susu vɔ̃ bum ɖe hamea me tɔ siwo hiãa kpekpeɖeŋu edziedzi ŋu. Gake nu kae akpe ɖe mía ŋu be míabu hamea me tɔ ɖe sia ɖe abe ale si Mawu bunɛ ene?\n4, 5. (a) Aleke kpɔɖeŋu si le 1 Korintotɔwo 12:21-23 kpena ɖe mía ŋu be míabu amegbetɔwo ƒe gbɔdzɔgbɔdzɔwo abe ale si Yehowa bunɛ ene? (b) Ne míekpe ɖe ame siwo gbɔdzɔ ŋu la, vi kae wòaɖe na mí?\n4 Kpɔɖeŋu si Paulo wɔ le Korintotɔwo Ƒe Agbalẽ Gbãtɔ, ƒe ta 12 lia me akpe ɖe mía ŋu míase ale si Yehowa bua amegbetɔwo ƒe gbɔdzɔgbɔdzɔwo gɔme. Paulo ɖo ŋku edzi na mí le afi ma be míaƒe ŋutinu siwo wòdze abe womenya kpɔ o alo wogbɔdzɔ wu ene la hã wɔa akpa vevi aɖe. (Mixlẽ 1 Korintotɔwo 12:12, 18, 21-23.) Ame aɖewo siwo xɔ amedzɔtsolãme ƒe nufiafiaa dzi se la gblɔna be ŋutilãa ƒe ŋutinu aɖewo li siwo mewɔa dɔ aɖeke o, eya ta womehiã mí o. * Le kpɔɖeŋu me, wo dometɔ aɖewo mexɔe se be viɖe le afɔbidɛ suetɔ ŋu o. Gake fifia dzɔdzɔmeŋutinunyalawo kpɔe be míaƒe afɔbidɛ suetɔ wɔa akpa vevi aɖe be ameti bliboa nadzɔ kã.\n5 Kpɔɖeŋu si Paulo wɔ la na wòdze ƒãa be Kristo hamea me tɔ ɖe sia ɖe hiã vevie. Satana ye dina be míaxɔe ase be viɖe aɖeke mele mía ŋu o. Gake Yehowa ya bua esubɔlawo katã, siwo dome ame siwo gbɔdzɔ wu le la, be ‘wohiã vevie.’ (Hiob 4:18, 19) Ele be esia nakpe ɖe mía dometɔ ɖe sia ɖe ŋu be wòade asixɔxɔ akpa si wɔm wòle le hamea me kple mɔnukpɔkpɔ si su esi be wònye Mawu ƒe habɔbɔa ƒe akpa si le anyigba dzi me tɔ la ŋu. Le kpɔɖeŋu me, èɖo ŋku ɣeyiɣi aɖe si nède abɔ abɔme na ame tsitsi aɖe la dzia? Ðewohĩ ema abia be nàzɔ kplii ɖɔɖɔɖɔ ya, gake ɖe alɔdodoe alea meɖe vi nɛ hena wò hã nèkpɔ dzidzɔ oa? Ɛ̃, ne míekpe ɖe amewo ŋu la, enana míekpɔa dzidzɔ, míesrɔ̃a ale si míagbɔ dzi ɖi ahalɔ̃ ame, eye míetsina le gbɔgbɔ me. (Ef. 4:15, 16) Mía Fofo lɔ̃ame la bua hame si dea asixɔxɔ hamea me tɔ ɖe sia ɖe ŋu, metsɔ le woƒe gbɔdzɔgbɔdzɔwo me o, la be enye esi da sɔ helɔ̃a ame.\n6. Nu ka tae Paulo ƒo nu tso ame siwo ‘gbɔdzɔ’ kple “ame siwo ŋu ŋusẽ le” ŋu?\n6 Enye nyateƒe be Paulo zã nya ‘gbɔdzɔ’ kple “gbɔdzɔgbɔdzɔ” esi wònɔ nu ƒom tso hamea me tɔ aɖewo ŋu. Ezã nya siawo le esi dzimaxɔsetɔ aɖewo bua ƒe alafa gbãtɔ me Kristotɔwo nenema ta. Gake menye ɖe wòle gbɔgblɔm be Kristotɔ aɖewo nyo wu wo nɔviwo o. Egblɔ tso eɖokui ŋu ɣeaɖeɣi be yegbɔdzɔ. (1 Kor. 1:26, 27; 2:3) Nenema kee esi Paulo ƒo nu tso “ame siwo ŋu ŋusẽ le” ŋu la, menye ɖe wògblɔe be Kristotɔ aɖewo nabu wo ɖokuiwo be yewonyo wu ame bubuwo o. (Rom. 15:1) Nu si wòwɔnɛ ye nye be, ele be Kristotɔ siwo si nuteƒekpɔkpɔ su wu la nagbɔ dzi ɖi na ame siwo meli ke sesĩe ɖe nyateƒea me haɖe o.\nÐE WÒHIÃ BE MÍAWƆ TƆTRƆ LE MÍAƑE NUŊUBUBU MEA?\n7. Nu kae ate ŋu ana wòasesẽ na mí be míakpe ɖe mía nɔviwo ŋu?\n7 Ne míekpe ɖe “hiãtɔ” aɖe ŋu la, efia be míele Yehowa srɔ̃m, eye esia ana wòakpɔ ŋudzedze ɖe mía ŋu. (Ps. 41:2; Ef. 5:1) Gake ne susu nyui mele mía si ɖe ame siwo ŋu hiahiã aɖe le ŋu o la, esia ate ŋu ana wòasesẽ na mí be míakpe ɖe wo ŋu. Alo ne míenya nya si tututu míagblɔ atsɔ ade dzi ƒo na ame siwo le nɔnɔme sesẽwo me tom o la, ɖewohĩ míadi be míagogo wo o. Nɔvinyɔnu aɖe si ŋkɔe nye Cynthia, * ame si srɔ̃a dzo le egbɔ la, gblɔ be: “Ne nɔviwo medi be yewoagogo wò o alo womele nu wɔm abe ale si nèkpɔ mɔ be xɔlɔ̃ vavãwo nawɔe ene o la, etena ɖe ame dzi ŋutɔ. Ne èle xaxawo me tom la, ele be amewo nanɔ ŋuwò.” Ete ɖe Fia David hã dzi vevie esi exɔlɔ̃wo gblẽe ɖi.—Ps. 31:13.\n8. Nu kae ana míase veve ɖe mía nɔviwo ti geɖe wu?\n8 Nu kae ana míase veve ɖe mía nɔvi siwo hiã kpekpeɖeŋu ti? Nenɔ susu me na wò be wo dometɔ geɖe le fu kpem le lãmegbegblẽ alo blanuiléle ta, alo le esi ƒomea me tɔ aɖewo mele nyateƒea me o ta. Ate ŋu adzɔ be míawo hã míava nɔ nɔnɔme ma tɔgbi me gbe ɖeka. Hafi Israel vi siwo da ahe eye wogbɔdzɔ tsã le Egipte-nyigba dzi la nage ɖe Ŋugbedodonyigbaa dzi la, Yehowa ɖo ŋku edzi na wo be ‘woagasẽ dzime’ ɖe ame siwo hiã tu la o. Yehowa di be woakpe ɖe ame dahewo ŋu.—5 Mose 15:7, 11; 3 Mose 25:35-38.\n9. Ne mía nɔvi aɖe gbɔdzɔ la, nu kae wòhiã vevie? Gblɔ eƒe kpɔɖeŋu.\n9 Le esi míanɔ fɔ bum mía nɔviwo ɖe woƒe kuxiwo ta alo anɔ susu vɔ̃ bum ɖe wo ŋu teƒe la, anyo be míafa akɔ na wo boŋ. (Hiob 33:6, 7; Mat. 7:1) Le kpɔɖeŋu me: Ne dzokekedola aɖe dze afɔku eye wokɔe yi kɔdzi afi si wokpɔa hiahiã kpatawo gbɔ le la, ɖe ɖɔktawo anɔ didim be yewoanya ne eyae wɔ vodada si na afɔkua dzɔa? Kura o! Nu si ŋu woatsi dzi ɖo boŋue nye kpekpeɖeŋu si woanae. Nenema kee ne míaƒe haxɔsetɔ aɖe ƒe kuxiwo na wògbɔdzɔ la, nu si ŋu wòle be míatsi dzi ɖoe nye kpekpeɖeŋu si míanae be wòagali ke.—Mixlẽ 1 Tesalonikatɔwo 5:14.\n10. Nu ka tae míate ŋu agblɔ be ame siwo dze abe ɖe wogbɔdzɔ ene la nye “kesinɔtɔwo le xɔse me”?\n10 Ate ŋu awɔ na mí abe ɖe mía nɔvi aɖewo gbɔdzɔ ene, gake ne míegbɔ dzi ɖi de ŋugble le woƒe nɔnɔmewo ŋu la, ɖewohĩ míakpɔe be menye ɖe wogbɔdzɔ o. De ŋugble le nɔvinyɔnu siwo le akɔ kpem kple wo srɔ̃wo ƒe tsitretsiɖeŋu ƒe geɖee nye esia ŋu kpɔ. Ðe mèkpɔe be xɔse sẽŋu aɖe le wo si oa? Ne èkpɔ vidadaɖekɛ aɖe si dzea agbagba kplɔa viawo vaa kpekpeawo ɣesiaɣi la, ɖe eƒe xɔse kple veviedodonu mewɔa dɔ ɖe dziwò oa? Ke ƒewuivi siwo lé nyateƒea me ɖe asi goŋgoŋ togbɔ be wo hatiwo ƒoa nya ɖe wo nu vevie ya ɖe? Míalɔ̃ ɖe edzi be ame siawo siwo dze abe ɖe wogbɔdzɔ ene la nye “kesinɔtɔwo le xɔse me” abe mí ame siwo mele nɔnɔme mawo me o la ke ene.—Yak. 2:5.\nNA WÒ NUŊUBUBU NASƆ KPLE YEHOWA TƆ\n11, 12. (a) Nu kae akpe ɖe mía ŋu míabu amegbetɔwo ƒe gbɔdzɔgbɔdzɔwo abe ale si Yehowa bua woe ene? (b) Nu kae nèsrɔ̃ tso ale si Yehowa wɔ nu kple Aron me?\n11 Biblia me kpɔɖeŋu siwo ku ɖe ale si Yehowa wɔ nu ɖe esubɔla aɖewo ŋui ŋu la me dzodzro akpe ɖe mía ŋu míabu amegbetɔwo ƒe gbɔdzɔgbɔdzɔwo abe ale si Yehowa bua woe ene. (Mixlẽ Psalmo 130:3.) Tsɔe be ènɔ eteƒe esime Aron nɔ nu me ɖem na Mose le nu si ta wòwɔ sikanyivia ŋu. Aleke nàbu Aron ɖe nya maɖinya siwo wòtsɔ nɔ taflatsɛ dom ta? (2 Mose 32:21-24) Alo aleke nàse le ɖokuiwò me esime Aron nɔvinyɔnu Miriam kpɔ ŋusẽ ɖe edzi woƒo nu tsi tre ɖe Mose ŋu ɖe dutanyɔnu si wòɖe ta? (4 Mose 12:1, 2) Aleke nàwɔ nui esime Aron kple Mose mekɔ Yehowa ŋu le dukɔa ŋkume o esime Yehowa na tsi do tso agakpe aɖe me?—4 Mose 20:10-13.\n12 Le nudzɔdzɔ siawo dometɔ ɖe sia ɖe me la, Yehowa ate ŋu ahe to na Aron enumake hafi. Gake Yehowa kpɔe be togbɔ be Aron gbɔdzɔ le ɣeyiɣi mawo me hã la, menye ame vɔ̃ɖie wònye o. Edze abe Aron ɖe mɔ nɔnɔme siwo do mo ɖa kpakple ame bubuwo kpɔ ŋusẽ ɖe edzi wòwɔ nu si mesɔ o ene. Gake Aron lɔ̃ ɖe eƒe vodadawo dzi enumake eye wòlɔ̃ faa xɔ Yehowa ƒe nuxlɔ̃amewo. (2 Mose 32:26; 4 Mose 12:11; 20:23-27) Aron ƒe xɔse kple eƒe dzimetɔtrɔ ŋue Yehowa nɔ ŋku lém ɖo. Le ƒe alafa geɖe megbe la, wogaɖoa ŋku Aron kple eƒe aƒe dzi be wonye ame siwo vɔ̃ Yehowa hewɔ nuteƒe nɛ.—Ps. 115:10-12; 135:19, 20.\n13. Aleke míawɔ atrɔ míaƒe nuŋububu? Gblɔ eƒe kpɔɖeŋu.\n13 Hafi míatrɔ míaƒe nuŋububu wòasɔ kple Yehowa tɔ la, ele be míagbugbɔ alé ŋku ɖe ale si míebua nɔvi siwo dze abe ɖe wogbɔdzɔ ene ŋu. (1 Sam. 16:7, 8a) Le kpɔɖeŋu me, aleke nèwɔa nui ne ƒewuivi aɖe mewɔ tiatia nyui le modzakaɖeɖe me o, alo ne edze abe ewɔa nu ɖekematsɔlemetɔe ene? Le esi míatso nya me enumake be nɔnɔme nyui mele esi o teƒe la, ɖe manyo be míabu nu si míawɔ atsɔ akpe ɖe eŋu be wòanya ale si wòawɔ nyametsotso nyuiwo oa? Ne míegbɔ dzi ɖi kpe ɖe mía nɔviwo ŋu alea la, míawo ŋutɔ hã míawɔ ŋgɔyiyi le nugɔmesese kple lɔlɔ̃ɖeɖefia me.\n14, 15. (a) Aleke Yehowa se le eɖokui me esi dzi ɖe le Eliya ƒo? (b) Nu kae míate ŋu asrɔ̃ tso Eliya ƒe ŋutinya sia me?\n14 Aleke Yehowa bua ame siwo lé blanui? De ŋugble le ale si wòkpe ɖe esubɔla siwo lé blanui ŋu kpɔ. Wo dometɔ ɖekae nye Eliya. Togbɔ be Eliya ɖu Baal ƒe nyagblɔɖila 450 dzi vɔvɔ̃manɔmee hã la, esi yi ɖabe esi wòse be Fianyɔnu Izebel le didim be yeawu ye. Ezɔ afɔ kilometa 150 yi Beer-Seba, eye tso afi ma wòyi ɖabe ɖe gbedzi. Esi ŋdɔ ɖu nyagblɔɖila la eye nu te eŋu belibeli le eƒe mɔzɔzɔa me la, eyi ɖabɔbɔ nɔ anyi ɖe ati aɖe te eye “wòdi ku be, yeaku.”—1 Fia. 18:19; 19:1-4.\nYehowa se nɔnɔme si me Eliya le gɔme nɛ eye wòdɔ mawudɔla aɖe wòyi ɖakpe ɖe eŋu (Kpɔ memama 14, 15)\n15 Aleke Yehowa se le eɖokui me esi wòkpɔ be dzi ɖe le yeƒe nyagblɔɖila wɔnuteƒe la ƒo? Ðe wògbe esubɔla la le esi vɔvɔ̃ ɖoe eye wòlé blanui ta? Kura o! Yehowa se nɔnɔme si me Eliya le gɔme nɛ eye wòdɔ mawudɔla aɖe wòyi ɖakpe ɖe eŋu. Mawudɔlaa na nuɖuɖu Eliya zi eve wòɖu. Nuɖuɖu sia do ŋusẽe wòyi eƒe “mɔ didi” la dzi. (Mixlẽ 1 Fiawo 19:5-8.) Hafi Yehowa nana mɔfiafia eƒe nyagblɔɖilaa la, eɖo toe, eye wòɖe afɔ siwo hiã tsɔ do ŋusẽe.\n16, 17. Aleke míate ŋu asrɔ̃ Yehowa ƒe kpɔɖeŋu le beléle na mía nɔviwo me?\n16 Aleke míate ŋu asrɔ̃ mía Mawu le beléle na mía nɔviwo me? Mele be míatsɔ dzitsitsi aɖo aɖaŋu na wo o. (Lod. 18:13) Nɔnɔme aɖewo ate ŋu awɔe be mía nɔvi aɖewo nanɔ sesem le wo ɖokui me be ‘bubu mele yewo ŋu o.’ Gbã la, anyo be míaɖo to wo ahana woakpɔe be míese veve ɖe wo nu. (1 Kor. 12:23) Ema ko hafi míate ŋu anya nu si tututu míawɔ atsɔ akpe ɖe wo ŋu.\n17 Na míagatrɔ susu ɖe nɔvinyɔnu Cynthia si ƒe nya míegblɔ va yi ŋu. Esi srɔ̃a gblẽe ɖi la, eya kple vianyɔnu eveawo se le wo ɖokui me be yewotsi asi. Nu kae hamea me tɔwo wɔ? Nɔvinyɔnua gblɔ be: “Esi míeƒo ka na nɔviwo gblɔ nu si dzɔ na wo la, mede miniti 45 hafi wova ɖo míaƒe aƒea me o. Wofa avi kpli mí. Womegblẽ mí ɖi o, wonɔ mía gbɔ le ŋkeke eve alo etɔ̃ siwo kplɔe ɖo me. Esi nuɖuɖu megadzroa mí o eye míelé blanui vevie ta la, nɔviwo kplɔ mí yi woƒe aƒe me míenɔ wo gbɔ.” Ðewohĩ esia na nèɖo ŋku nya si Yakobo gblɔ dzi, be: ‘Ne nɔviŋutsu alo nɔvinyɔnu aɖe li, awu mele esi o eye nuɖuɖu si asu nɛ le ŋkekea me hã mele esi o, evɔ mia dometɔ aɖe gblɔ nɛ be: “Heyi le ŋutifafa me, dzo naɖo lãme na wò, eye nàɖu nu aɖi ƒo,” ke miena nu siwo hiã eƒe ŋutilã lae o ɖe, viɖe kae wònye? Nenema kee xɔse hã, ne dɔwɔwɔ mekpe ɖe eŋu o la, enye nu kuku.’ (Yak. 2:15-17) Kpekpeɖeŋu si nɔviwo na nɔvinyɔnu sia kple viawoe nye nu si tututu wohiã. Le ɣleti ade ko megbe la, ŋusẽ gaɖo Cynthia kple vianyɔnu eveawo ŋu wowɔ kpekpeɖeŋu mɔɖeɖedɔa gɔ̃ hã.—2 Kor. 12:10.\nEÐEA VI NA AME GEÐE\n18, 19. (a) Aleke míate ŋu akpe ɖe ame siwo gbɔdzɔ le ɣeyiɣi aɖe me ŋu? (b) Ne míekpe ɖe gbɔdzɔgbɔdzɔtɔwo ŋu la, ame kawoe wòɖea vi na?\n18 Mí katã míenya be ɖe dɔléle sesẽwo dzona vivivi. Nenema kee axɔ ɣeyiɣi hafi ŋusẽ nagaɖo Kristotɔ si gbɔdzɔ le vodada alo nɔnɔme sesẽ aɖewo ta la ŋu le gbɔgbɔ me. Enye nyateƒe be ele be nɔvia ŋutɔ nato ɖokuisinusɔsrɔ̃, gbedodoɖa, kple gomekpɔkpɔ le Kristotɔwo ƒe dɔwɔnawo me dzi ado ŋusẽ eƒe xɔse ya. Gake ɖe manyo be míagbɔ dzi ɖi nɛ be wòagaɖo eɖokui me oa? Eye le ɣeyiɣi mawo katã me la, ɖe mele be míayi edzi anɔ lɔlɔ̃ ɖem fiae oa? Ðe míadze agbagba ɖe sia ɖe ana nɔvi siwo gbɔdzɔ le ɣeyiɣi aɖe me nase le wo ɖokui me be asixɔxɔ le yewo ŋu eye míelɔ̃ yewo vavã oa?—2 Kor. 8:8.\n19 Nenɔ susu me na mí be ne míekpe ɖe mía nɔviwo ŋu la, míekpɔa dzidzɔ si dona tsoa nunana me. Enana míesrɔ̃a veveseseɖeamenu kple dzigbɔɖi hã. Àkpɔe be menye míawo koe wòɖea vi na o. Enana lɔlɔ̃ kple xɔlɔ̃wɔwɔ xɔa aƒe ɖe hame bliboa me. Ƒo wo katã ta la, míesrɔ̃a Yehowa, ame si dea asixɔxɔ ame ɖe sia ɖe ŋu. Ɛ̃, susu nyui geɖewo li siwo ta wòle be mí katã míawɔ ɖe aɖaŋuɖoɖo si nye be ‘míakpe ɖe ame siwo gbɔdzɔ ŋu’ la dzi.—Dɔw. 20:35.\n^ mm. 4 Charles Darwin gblɔ le eƒe agbalẽ aɖe (The Descent of Man) me be amegbetɔ ƒe ŋutinu geɖewo li siwo mehiã mí o. Ame bubu si hã doa amedzɔtsolãme ƒe nufiafiaa ɖe ŋgɔ gblɔ be amegbetɔ ƒe ŋutinu gbogbo aɖewo, siwo dome dɔkaa ƒe akpa aɖe (appendix) kple lãkusi gbabɛ si le akɔtaƒua godo (thymus) le la, mehiã kura o.\n^ mm. 7 Míetrɔ ŋkɔa.


Ena Fofoa Kple Yehowa Kpɔ Dzidzɔ | Fia Nu Viwòwo\nGBE BUBU Abkhaz Abui Acholi Afrikaans Ahanta Ajië Albanian Altai Alur Amharic Arabic Armenian Armenian (West) Assamese Ateso Aukan Aymara Azerbaijani Azerbaijani (Cyrillic) Balinese Bambara Baoule Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Bengali Biak Bicol Bislama Bissau Guinean Creole Bomu Boulou Bulgarian Bété Cambodian Catalan Cebuano Changana (Mozambique) Chavacano Chichewa Chin (Hakha) Chin (Tiddim) Chin (Zotung) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chokwe Chol Chopi Chuabo Cibemba Cinamwanga Cinyanja Comorian (Ngazidja) Croatian Czech Dangme Danish Dayak Ngaju Digor Diola Douala Drehu Dusun Dutch Edo Efik Emberá (Catío) Esan Estonian Eŋlisi Eʋegbe Faroese Fijian Finnish Fon Frafra Franse Ga Galician Garifuna Georgian German Gitonga Gokana Greek Greenlandic Guarani Guarani (Bolivia) Guerze Gujarati Gun Guna Haitian Creole Hausa Hebrew Herero Hiligaynon Hindi Hiri Motu Hmong (Ɣi) Huastec (San Luis Potosi) Hungarian Iban Ibanag Ibinda Icelandic Igbo Iloko Indonesian Irish Isoko Italian Japanese Javanese Jula Kabardin-Cherkess Kabyle Kachin Kalanga (Zimbabwe) Kannada Karen (S'gaw) Kazakh Kazakh (Arabic) Kekchi Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kongo Korean Kpelle Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lamba Laotian Latvian Lenje Lhukonzo Lingala Lithuanian Lomwe Lovari Low German Luganda Lugbara Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mandjak Maninkakan (Eastern) Mapudungun Marathi Marshallese Mauritian Creole Maya Mazahua Mazatec (Huautla) Mbukushu Mbunda Mende Miskito Mixe Mixtec (Guerrero) Mixtec (Huajuapan) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nengone Nepali Ngabere Ngangela Nias Nicobarese Nigerian Pidgin Niuean Norwegian Nyaneka Nyungwe Nzema Oromo Ossetian Otetela Otomi (Mezquital Valley) Pangasinan Papiamento (Aruba) Papiamento (Curaçao) Pemon Pennsylvania German Piaroa Pidzin (Kamerun) Polish Portuguese Pular Punjabi Punjabi (Shahmukhi) Páez Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Rapa Nui Rarotongan Romanian Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Southern Greece) Runyankore Russian Rutoro Samoan Sangir Sango Saramaccan Sarnami Sena Sepedi Serbian Serbian (Roman) Serer Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Soli Solomon Islands Pidgin Somali Spanish Sranantongo Sunda Susu Swahili Swahili (Congo) Swati Swedish Tagalog Tahitian Tajiki Tamil Tandroy Tankarana Tarahumara Tarascan Tatar Telugu Tetun Dili Thai Tigrinya Tiv Tlapanec Toba Tojolabal Tok Pisin Tokelauan Tongan Toraja Totonac Tshiluba Tshwa Tsonga Turkish Turkmen Turkmen (Cyrillic) Tuvaluan Tuvinian Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uzbek Valencian Venda Vezo Vietnamese Wallisian Waray-Waray Wayuunaiki Welsh Wichi Wolaita Wolof Xhosa Xârâcùù Yoruba Zapotec (Isthmus) Zapotec (Lachiguiri) Zulu\nEna Fofoa Kple Yehowa Kpɔ Dzidzɔ\nŊugbe ka domee Yefta le na Yehowa?\nMenɔ bɔbɔe na Yefta vinyɔnua o, gake ewɔ ŋugbe si fofoa do la dzi\nÈkpɔ nyɔnuvi si le nɔnɔmetataa mea?— Fofoa ŋkɔe nye Yefta. Biblia meyɔ nyɔnuvi sia ƒe ŋkɔ na mí o, gake míenya be ena fofoa kple Yehowa kpɔ dzidzɔ. Na míasrɔ̃ nu tso nyɔnuvi sia kple fofoa Yefta ŋu.\nAme nyui aɖee Yefta nye. Yefta zãa ɣeyiɣi gbogbowo tsɔ fiaa nu via tso Yehowa ŋu. Ŋutsu sesẽ aɖee Yefta nye eye wònye aʋakplɔla nyui hã. Eya ta Israel-viwo gblɔ nɛ be wòakplɔ yewo yewoawɔ aʋa kple yewoƒe futɔwo.\nYefta do gbe ɖa na Mawu be wòana yeaɖu dzi. Edo ŋugbe be ne yeɖu dzi la, yeatsɔ ame gbãtɔ si ado tso yeƒe aƒe me ava do go ye ne yetrɔ gbɔna aƒe me la ana Yehowa. Ame sia anɔ Mawu ƒe avɔgbadɔ me eye wòawɔ dɔ le afi ma eye magagbɔ va edzilawo gbɔ o. Avɔgbadɔa nye teƒe si amewo yina va subɔa Mawu le le blema. Ènyaa, Yefta ɖu aʋa dzi! Esi wòtrɔ gbɔna aƒe me la, ènya ame gbãtɔ si do go tso eƒe aƒe me va do goea?—\nƐ̃, Yefta vinyɔnua ye! Eya koe nye vi ɖeka si nɔ esi. Fifia ele be Yefta nana via nava subɔ le avɔgbadɔ me. Esia na Yefta lé blanui. Gake ɖo ŋku edzi be edo ŋugbe na Yehowa. Via nyɔnuvia gblɔ zi ɖeka be: ‘Papa, èdo ŋugbe na Yehowa, eya ta ele be nàwɔ ɖe edzi.’\nƑe sia ƒe la, Yefta vinyɔnua ƒe xɔlɔ̃wo yina ɖakpɔnɛ ɖa\nYefta vinyɔnua hã lé blanui. Ne eva le avɔgbadɔa me la, mate ŋu aɖe srɔ̃ o, eye mate ŋu adzi vi hã o. Gake Yefta via di vevie be yeawɔ ɖe ye fofo ƒe ŋugbedodoa dzi eye yeana dzi nadzɔ Yehowa. Fofoa ƒe ŋugbedodoa dzi wɔwɔ nɔ vevie nɛ wu be wòaɖe srɔ̃ alo adzi vi. Eya ta edzo le fofoa ƒe aƒe me yi avɔgbadɔa me eye megagbɔ va edzilawo gbɔ o.\nÈsusu be ena dzi dzɔ Yehowa kple fofoa siaa?— Ɛ̃, ena dzi dzɔ wo ŋutɔ! Ne èɖoa to Yehowa eye nèlɔ̃e la, wò hã àte ŋu anɔ abe Yefta vinyɔnua ene. Eye wò hã ana dziwòlawo kple Yehowa nakpɔ dzidzɔ ŋutɔ.\nXLẼE LE WÒ BIBLIA ME\n5 Mose 6:4-6\n1 Korintotɔwo 7:37, 38\nAme kae nye Yefta? Ŋugbe kae wòdo?\nNu ka tae menɔ bɔbɔe na Yefta vinyɔnua be wòawɔ ɖe ŋugbe si fofoa do dzi o?\nNu kae nɔ vevie na Yefta vinyɔnua wu?\nAleke nàwɔ anɔ abe Yefta vinyɔnua ene?\nƉoe Ɖe Amewo Ɖoe Ɖe Amewo Ena Fofoa Kple Yehowa Kpɔ Dzidzɔ\nEnye Dzidzɔ Na Mí Be Míenya Nya Ɣaɣla La\nRebeka Di Be Yeana Yehowa Nakpɔ Dzidzɔ\nDavid Mevɔ̃na O\nEwɔ Na Wò Kpɔ Be Ye Ðeɖe Yetsi Anyia?\nYosiya Dze Xɔlɔ̃ Nyuiwo\nYeremiya Medzudzɔ Yehowa Ƒe Nya Gbɔgblɔ Na Amewo O\nYesu Ðo To Ɣesiaɣi\nAme Siwo Ŋlɔ Nu Tso Yesu Ŋu\nPaulo Ƒe Nyruiyɔvi Mevɔ̃ O\nTimoteo Kpe Ðe Amewo Ŋu\nFiaɖuƒe Si Aɖu Anyigba Blibo La Dzi\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo Fia Nu Viwòwo\nOdio Nu siwo woate ŋu aƒo ase ƒe kɔpiwɔwɔ ƒe tiatiawo Fia Nu Viwòwo\nƉoe Ɖe Amewo Ɖoe Ɖe Amewo Fia Nu Viwòwo


“Amewo kuna le dɔwɔƒewo wu le lɔrifɔkuwo me.” Tanya siae Dɔwɔƒe ƒe Dedienɔnɔ, si nye dedienɔnɔgbɔkpɔha aɖe si le New South Wales, Australia, ŋlɔ gbadzaa ɖe nyatakagbalẽvi aɖe si wòma na amewo dzi.\nNYATEƑEE, afɔku siwo me amewo kuna le la nye kuxia ƒe akpa aɖe ko. Ame miliɔn geɖe xɔa abi vevie le woƒe dɔwɔƒewo ƒe sia ƒe, wo dometɔ aɖewo zua nuwɔametɔwo gɔ̃ hã. Ame bubu geɖe hã kua kukpo le dɔwɔwɔ le afisiwo wozãa nusiwo me afɔku le alo le dzimaɖitsitsi le dɔwɔƒe ta.\nEsi amewo kuna eye amewo xɔa abi vevie le adzɔnuwɔƒe kple asitsaƒe ɖesiaɖe kloe ta la, esɔ be woabia be: Ðe nèle dedie ŋutɔŋutɔ le wò dɔwɔƒea? Nɔnɔme kawoe le afima si ate ŋu ade wò lãmesẽ kple agbe afɔku me?\nAfisiwo Woyɔa Ʋu ɖe Ame Nu Le\nWoyɔa ʋu ɖe dɔwɔlawo nu vevie zi geɖe be woawɔ dɔ geɖe. Japangbe me nya karoshi—si fia “dɔwɔwɔ akpa me ku”—dze zi gbãtɔ le teƒeɖogabiabia siwo ƒometɔwo tsɔ ɖe dɔtɔwo ŋu me. Le numekuku aɖe si wowɔ ƒe aɖewo va yi me la, Japan ɔfisdɔwɔla 40 le alafa me vɔ̃na be dɔwɔwɔ akpa ate ŋu awu yewo. Senyala aɖe si kpɔa teƒeɖoga xɔxɔ ŋu nyawo koŋ gbɔ bu akɔnta be “ame 30,000 ya teti kuna le Japan ƒe sia ƒe le dɔwɔwɔ akpa ta.”\nJapan kpovitɔwo gblɔ be anye dɔwɔwɔ me kuxiwo koŋ gbɔe wòtso be ƒe 50 va ɖo 59 xɔla siwo wua wo ɖokui ƒe xexlẽme le dzidzim ɖe edzi ɖo. Agbalẽ si nye The Violence-Prone Workplace gblɔ be, ʋɔnudrɔ̃ƒe aɖe bu fɔ dɔtɔ aɖe be egbɔe wòtso be dɔwɔla aɖe si dɔwɔnyawo wu tsɔtsɔ na la wu eɖokui.\nAustraliatɔwo ƒe nyadzɔdzɔgbalẽ si nye The Canberra Times gblɔ be ‘Amerikatɔwo gbɔ Japantɔwo ŋu le gaƒoƒo geɖe zazã ɖe dɔ ŋu me le xexeame katã.’ Eyata nyadzɔdzɔ siwo woɖoa tanya na abe “Dɔwɔwɔ Gaƒoƒo Geɖe le Amewo Wum” ene la ƒoa nu tsoa alesi ʋudɔwɔlawo, dɔnɔkɔʋukulawo, yameʋukulawo, xɔtudɔwɔlawo, kple zãdɔwɔla siwo ŋu ɖeɖi tena vevie la kunae le dɔwɔƒewo ŋu.\nNe dɔtɔwo gbugbɔ woƒe dɔwɔɖoɖowo le wɔwɔm eye wole dɔwɔlawo dzi ɖem kpɔtɔ kple susu be viɖe geɖe nasu yewo si la, woziaa dɔwɔlawo dzi vevie be woawɔ dɔ geɖe. British Medical Journal ka nya ta be dɔwɔlawo dzi ɖeɖe kpɔtɔ gblẽa nu le dɔwɔlawo ŋu vevie.\nŊutasẽnuwɔwɔ le Dɔwɔƒewo\nDɔwɔla siwo wozã gbɔ eme eye nu te ɖe wo dzi la hã dea wo nɔewo afɔku me. Numekuku aɖe si Britaintɔwo wɔ ɖee fia be le ɔfisdɔwɔla geɖe gome la, dɔwɔhatiwo ƒe nyahehe le wo nɔewo dome xɔa woƒe dɔwɔŋkekewo me ŋutɔ eye zi geɖe la, masɔmasɔ siawo va hea ŋutasẽnuwɔwɔ ɖe wo nɔewo ŋu vɛ.\nBusiness Week magazine gblɔ be: “Wowua Amerika dɔwɔla siwo ade 15 le dɔwɔƒe kwasiɖa sia kwasiɖa.” Harvard Business Review gblɔ be: “Dɔnunɔla aɖeke media dɔwɔƒe ƒe ŋutasẽnuwɔwɔ ŋu nyawo sese o. Ke hã nyaa kpɔtɔ li be dɔwɔla alafa geɖe ƒoa wo tɔwo alo wua wo gɔ̃ hã ƒe sia ƒe.”\nLe go bubu me la, asisiwoe sẽa ŋuta le dɔwɔlawo ŋu. Autraliatɔwo ƒe hlɔ̃nuwɔwɔwo ŋuti nyatakaka gblɔ be ɖɔkta aɖewo vɔ̃na na nuvlowɔwɔ ale gbegbe be wokplɔa ame ɖe wo ɖokui ŋu ne woyina amewo gbɔ le aƒeme. Dɔwɔla bubu siwo ɖoa afɔku mee nye kpovitɔwo kple nufialawo.\nDɔwɔƒe ƒe ŋutasẽnuwɔwɔ bubu ƒomevi enye seselelãme ŋutasẽnuwɔwɔ, si Dukɔwo Dome Dɔwɔlawo ƒe Habɔbɔ buna be enye ŋutasẽnuwɔwɔ ɖe ame ŋu le susu me. Eƒomevi si bɔ wue nye ŋkukeklẽ do ame.\nNufialagã Robert L. Veninga si le Minnesota Yunivɛsiti, U.S.A., ka nya ta be “nuteɖeamedzi kple eŋu dɔlélewo dzea dɔwɔlawo dzi le xexeame ƒe afisiafi kloe.” Egblɔ be “nusi gbɔ koŋ kuxia tsona, abe alesi ƒe 1993 Xexeame Dɔwɔlawo Ŋuti Nyatakaka si Dukɔ Ƒoƒuawo ƒe Dukɔwo Dome Dɔwɔlawo ƒe Habɔbɔ ta ɖee fia ene la, enye nuteɖeamedzi si tsoa vevemaseɖeamenu, nuwo ƒe tɔtrɔ kabakaba, kple anyrawɔwɔ le ame ŋu si yia edzi zi geɖe le dɔwɔƒewo.”\nEyata biabiae enye be, Nukae dɔtɔwo kple dɔwɔlawo ate ŋu awɔ be dɔwɔƒea nanɔ dedie wu? Míadzro esia me le nyati si kplɔe ɖo me.\nƉoe Ɖe Amewo Ɖoe Ɖe Amewo Nusiwo Naa Afɔku Nɔa Dɔwɔƒewo\ng02 3/8 axa 23-24


Sukudede Tim | Sɔhɛwo\nGBE BUBU Abkhaz Afrikaans Albanian Amerika Tokunɔgbe Amharic Arabic Arabic (Lebanon) Armenian Azerbaijani Azerbaijani (Cyrillic) Bashkir Bislama Brazil Tokunɔgbe Bulgarian Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Haitian Creole Hausa Hebrew Hiligaynon Hindi Hindi (Roman) Hungarian Iban Igbo Iloko Indonesian Isoko Italian Japanese Kachin Kikongo Kinyarwanda Kirundi Korean Latvian Lingala Lithuanian Macedonian Malagasy Malay Malayalam Maltese Mexico Tokunɔgbe Moore Myanmar Norwegian Oromo Ossetian Papiamento (Curaçao) Polish Portuguese Portuguese (Portugal) Punjabi Romanian Russia Tokunɔgbe Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Tamil Tatar Telugu Thai Tiv Tsonga Turkish Turkmen Twi Ukrainian Umbundu Vietnamese Xhosa Yoruba Zulu\nNu Kae Mawɔ Ne Sukudede Medzɔa Dzi Nam O?\nKpɔ sukudede ƒe viɖewo dze sii. Dze agbagba nàkpɔ sukudede ƒe viɖewo adze sii. Menye nu siwo katã nèsrɔ̃na le suku la ƒe viɖe nàte ŋu akpɔ adze sii fifia o. Ke hã nusɔsrɔ̃ tso nu vovovowo ŋu ana nànya nu geɖe tso xexea me ŋu. Akpe ɖe ŋuwò nàzu “ nuwo katã na ame ƒomeviwo katã, ” eye wòana nànya ale si nàɖo dze kple ame ƒomevi vovovowo. (1 Korintotɔwo 9:22) Ne mede ɖeke o hã la, ana wò tamebubuŋutete nanyo ɖe edzi, eye ŋutete sia ava ɖe vi na wò godoo le etsɔ me.\nSukudede le abe ale si woadze ave dodo ene—gake nu eve siawo siaa nya wɔna ne dɔwɔnu nyui le ame si\nDze gbagba nàkpɔ nu nyui si wò nufiala wɔna na wò la dze sii. Ne èwɔ abe wò nufiala ƒe nu tia wò ene la, tsɔ susu ɖo eƒe nufiafia dzi, ke menye eya amea dzi o. Ðo ŋkui be wò nufiala fia nu mawo ke ame geɖewo zigbɔzi nanewo kpɔ le sukuxɔ bubuwo me. Eya ta asesẽ nɛ be wòagafia nu mawo kple dzo abe ale si wòwɔe tsã ene.\nAɖaŋuɖoɖo: Ŋlɔ nu siwo gblɔm wòle ɖi, ne nane me mekɔ na wò o la, biae bubutɔe wòaɖe eme na wò, eye kpɔ dzidzɔ ɖe nu si srɔ̃m nèle la ŋu.\nKpɔ ŋudzedze ɖe wò ŋutetewo ŋu. Sukudede ate ŋu aɖe wò ŋutete siwo ŋu menya nu tsoe tsã o la ɖe go. Paulo ŋlɔ na Timoteo bena: ‘ De dzo Mawu ƒe nunana si le mewò la me. ’ (2 Timoteo 1:6) Edze ƒãa be Timoteo xɔ gbɔgbɔ kɔkɔea ƒe nunana aɖewo. Gake ehiã be wòatu “nunana” ma ɖo be wòadzi ɖe edzi alo wòagagu o. Ele eme be Mawu menaa sukuŋutetewo mí tẽe o. Ke hã ŋutete siwo le asiwò la wò ɖeka si ko wole. Sukudede ate ŋu akpe ɖe ŋuwò nàva kpɔ wò ŋutete siwo mede dzesii tsã o la adze sii ahana nàtu wo ɖo ɖe edzi.\nƉoe Ɖe Amewo Ɖoe Ɖe Amewo Nu Kae Mawɔ Ne Sukudede Medzɔa Dzi Nam O?


Yesaya 28 - Holy Bible [Ewe Bible 1913] - (Yes 28)\nBaba na Efrayim-hamulawo ƒe dàdafiakuku kple eƒe atsyɔ̃ ƒe seƒoƒo dzeani yɔyrɔ, si le weinmulawo ƒe bali wɔnu ta me!\nKpɔ ɖa, nu sesẽ kako atso Aƒetɔ ta gbɔ ava abe dzikpe ƒe dzadza kple ahom gblẽnu ene; aƒoe aƒu anyi kple ŋusẽ, abe tsiɖɔɖɔ sesẽ ƒe gbagba ɖe anyi ene.\nWoafanya Efrayim-hamulawo ƒe dàdafiakuku kple alo;\neye woava me na eƒe atsyɔ̃ ƒe seƒoƒo dzeani yɔyrɔ, si le bali wɔnu ta me la, abe gbotsetse, si ɖi, hafi dzomeŋɔli ɖo, esi, ne amea ɖe kpɔe la, mekpɔa ɖoa asi me hafi wòminɛ o la ene.\nLe ɣemaɣi la Yehowa Zebaot anye atsyɔ̃kuku kple ŋgoblanu dzeani na eƒe dukɔ susɔea;\nanye ʋɔnudɔdrɔ̃gbɔgbɔ na amesi le ʋɔnudɔdrɔ̃ nu kple ŋusẽ na amesiwo gbugbɔ aʋa ɖo ɖe agbo nu.\nKe wein le ya mum amesiawo hã, eye aha muame na wole yiyim sagãsagã. Aha muame le ya mum nunɔla kple nyagblɔɖila, wein toto ta me na wo, eye aha muame na wole yiyim sagãsagã; wole ya mum le nyagblɔɖi gbɔ, eye wole yiyim sagãsagã le afiatsotso gbɔ.\nElabena xeɖeɖe ya kplɔ̃wo katã dzi fũ, ale be teƒea ɖeke megali o.\nAmeka wòafia sidzedzee, eye ameka wòaɖe nya gome na? Ɖevi, si dzudzɔ notsi, kple ɖevi, si ɖi le noea?\nSe ɖe se dzi, se ɖe se dzi, ɖoɖo ɖe ɖoɖo dzi, ɖoɖo ɖe ɖoɖo dzi, afi ʋee, game ʋee.\nEyata atsa miyi, si kɔkɔna, kple aɖe tutɔ aƒo nu kple dukɔ sia!\nEgblɔ na wo be: Dzudzɔ enye si, mina dzudzɔ amesiwo ŋu ɖeɖi te, eye gbɔɖeme enye si! Ke wogbe toɖoɖo.\nEyata Yehowa ƒe nya ava me ɖe wo ŋu be. Se ɖe se dzi, se ɖe se dzi, ɖoɖo ɖe ɖoɖo dzi, ɖoɖo ɖe ɖoɖo dzi, afi ʋee, game ʋee, ne woazɔ ahate gbugbɔɖemegbee adze anyi, eye woagbã gudugudu, mɔ̃ aɖe wo, eye asi atu wo.\nEyata mi fewuɖulawo, dukɔ sia, si le Yerusalem la ƒe dziɖulawo, mise Yehowa ƒe gbe:\nElabena miegblɔ be: Míebla nu kple ku, eye mie ɖu dzo kple tsieƒe. Atam, si le nyènyem le yiyim la, mava mía gbɔ o, elabena míetsɔ aʋatso wɔ míaƒe sitsoƒee, eye míebe de alakpa gbɔ.\nEyata ale Aƒetɔ Yehowa gblɔ esi: Kpɔ ɖa, meɖo kpea ɖe anyi ɖe Zion, kpe, si wodo kpɔ, dzògoekpe xɔasi, si li ke zã. Amesi xɔe se la, masi o.\nMatsɔ ʋɔnudɔdrɔ̃ awɔ dzidzekae, eye dzɔdzɔenyenye anye nudanu; dzikpe atsrɔ̃ aʋatsositsoƒe la, eye tsi akplɔ bebeƒe la adzoe;\nwoagblẽ mia kple ku ƒe nubabla la me, eye mía kple tsieƒe ƒe dzoɖuɖu la mali ke o. Atam, si le nyenyem le yiyim la, agba mi gudugudu.\nNe eva le yiyim la, eƒe asi axe mi kã, elabena ava yi ŋdi sia ŋdi, le ŋkeke kple zã me, eye ŋɔdzi ɖeɖe sɔŋ aɖe nya gome na mi.\nElabena aba ana kpute, be afɔdadra mana anyi o, eye avɔ makeke, be woaxatsa ame ɖokui ɖe eme o.\nElabena Yehowa akɔ eɖokui ɖe dzi abe le Perazim-to la gbɔ ene, eye wòanyrã abe le Gibeon-bali me ene, ne woawo eƒe do, do tutɔ enye eƒe do la, ne woawo eƒe nuwɔwɔ, nuku enye eƒe nuwɔwɔ.\nEyata miganɔ fewu ɖum, ne miaƒe babla nadzi goŋgoŋ o; elabena wotsrɔ̃ kple tameɖoɖo kplikpaa mese tso Aƒetɔ, Yehowa Zebaot gbɔ ɖe anyigba blibo la ŋu.\nMiƒu to anyi, ne miase nye gbe, miɖo ŋku anyi, ne miase nye nuƒoƒo.\nƉe agbleŋlɔla nɔa nuŋɔŋlɔ dzi atraɖi, ne wòaƒã nua? De wòdzraa anyigba ɖo hedzobonɛ atraɖia?\nEƒe Mawu fia mɔnui ɖe kɔnu la nu, eye wòfiã nui.\nElabena menye luƒotasiaɖam wotsɔna ƒoa sikɔni o, eye womemlia tasiaɖamfɔ toa adrike dzi o, ke boŋ kpo wotsɔna ƒoa sikɔni, eye ati wotsɔna ƒoa adrike.\nƉe wogbãa lu, si woƒoa aboloe la nyanyanyaa? Womeƒonɛ atraɖi o, wohea tasiaɖamfɔ kple sɔwo toa edzii, ke womegbãnɛ nyanyanya o.\nEsia hã tso Yehowa Zebaot gbɔ. Eƒe adaŋudede enye nuku, eye eƒe nunya lolo.


Yesu Fa Avi Esime Lazaro Ku. Nu Ka Tae? ( Yohanes 11:35) | Nusɔsrɔ̃\nGBE BUBU Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bicol Bislama Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Isoko Italian Japanese Kazakh Kikongo Kikuyu Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luo Macedonian Malagasy Malay Maltese Maya Myanmar Ndebele Ndonga Nepali Ngabere Norwegian Nzema Oromo Ossetian Pangasinan Papiamento (Curaçao) Persian Polish Portuguese Punjabi Quechua (Ayacucho) Quechua (Bolivia) Rarotongan Romanian Russian Samoan Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tatar Tetun Dili Thai Tigrinya Tiv Tsonga Turkish Twi Ukrainian Umbundu Urdu Uzbek Venda Vietnamese Waray-Waray Wolaita Xhosa Yoruba Zulu\nNu ka tae Yesu fa avi do ŋgɔ hafi fɔ Lazaro ɖe tsitre, abe ale si wòdze le Yohanes 11:35 ene?\nNe míaƒe ame vevi aɖe ku la, ele dzɔdzɔme nu be míafa avi elabena míagakpɔe ake o. Togbɔ be Yesu lɔ̃ Lazaro vevie hã la, menye eƒe kua tae wòfa avi ɖo o. Abe ale si nya siwo ƒo xlã mawunyakpukpui ma ɖee fia ene la, ale si Yesu se veve ɖe ƒometɔ siwo nɔ nu xam nu tae wòfa avi ɖo.—Yoh. 11:36.\nZi gbãtɔ si Yesu see be Lazaro nɔ dɔ lém la, meyi Lazaro ƒe aƒe me enumake be yeada dɔ nɛ o. Nuŋlɔɖia gblɔ be: “Esi [Yesu se] bena, [Lazaro le] dɔ lém la, egatsi afi si wònɔ la ŋkeke eve.” (Yoh. 11:6) Nu ka tae Yesu ɖe dzi ɖi alea? Taɖodzinu aɖe tae. Egblɔ be: “Menye ku tae wòle dɔ sia lém ɖo o, ke boŋ Mawu ƒe ŋutikɔkɔe tae, bene woato edzi ado Mawu ƒe Vi la ɖe dzi.” (Yoh. 11:4) Menye ‘kudɔ’ lém Lazaro nɔ o. Yesu di be yeato Lazaro ƒe kua dzi ahe ‘ŋutikɔkɔe vɛ na Mawu.’ Le mɔ ka nu? Yesu ato esia me awɔ nukunu gã aɖe ŋutɔ ne efɔ exɔlɔ̃ si gbɔ melɔ̃a nu le o ɖe tsitre tso yɔdo me.\nLe dze si Yesu ɖo kple eƒe nusrɔ̃lawo ɣemaɣi me la, etsɔ ku sɔ kple alɔ̃dɔdɔ. Ema tae wògblɔ na wo be ‘yeyina be yeaɖanyɔ [Lazaro] tso alɔ̃ me.’ (Yoh. 11:11) Ne Yesu fɔ Lazaro ɖe tsitre tso ku me la, ɖeko wòle abe ale si dzila fɔa via tso alɔ̃ me ene. Eya ta susu aɖeke meli si tae wòavee be Lazaro ku o.\nKe nu kae ʋã Yesu wòfa avi? Ŋuɖoɖoa gale nya siwo ƒo xlã nuŋlɔɖi ma me. Esi Yesu kpɔ Lazaro nɔvinyɔnu Maria kple ame bubuwo wonɔ avi fam la, “eɖe hũ le gbɔgbɔ la me, eye wòxa nu vevie.” Esi Yesu kpɔ ale si wole veve sem teƒe la, ete ɖe edzi ale gbegbe be “eɖe hũ le gbɔgbɔ la me.” Susu sia tae Yesu ‘fa avi’ ɖo. Eve Yesu ŋutɔ be exɔlɔ̃ siwo wòlɔ̃na vevie la le nu xam nenema gbegbe.—Yoh. 11:33, 35.\nNuŋlɔɖi sia ɖee fia be ŋusẽ kple ŋutete le Yesu si be wòafɔ míaƒe ame veviwo ɖe tsitre le lãmesẽ me le xexe yeye si gbɔna me. Eɖee fia hã be Yesu sea veve ɖe ame siwo bu woƒe lɔlɔ̃tɔwo le Adam kple Xawa ƒe nu vɔ̃ si dome míenyi ta la nu. Nu bubu si míagate ŋu asrɔ̃ tso nuŋlɔɖi sia mee nye be, ele be míase veve ɖe ame siwo le nu xam le woƒe lɔlɔ̃tɔwo ƒe ku ta la nu.\nYesu nyae nyuie be yele Lazaro fɔ ge. Ke hã efa avi le lɔlɔ̃ gã si le esi na xɔlɔ̃awo kple ale si gbegbe wòse veve ɖe wo nu ta. Nenema ke wòle be veveseseɖeamenu naʋã mí ‘míafa avi kple ame siwo le avi fam.’ (Rom. 12:15) Avifafa mefia be ame mexɔ tsitretsitsia dzi se o. Aleke gbegbe wòsɔe nye esi be Yesu ɖo ale si míase veve ɖe ame siwo dzi ku dzɔ ɖo nu ƒe kpɔɖeŋu ɖi esi wòfa avi, togbɔ be ele Lazaro fɔ ge ɖe tsitre kpuie gɔ̃ hã.\nNyabiabia Siwo Tso Exlẽlawo Gbɔ—September 2013


Yesu Si Wofɔ Ðe Tsitre La Ðe Eɖokui Fia Ame Geɖe | Yesu Ƒe Agbemeŋutinya\nLUKA 24:13-49 YOHANES 20:19-29\nYESU ÐE EÐOKUI FIA NUSRƆ̃LA SIWO YINA EMAUS\nEÐE ŊƆŊLƆAWO ME NA NUSRƆ̃LAWO TSITOTSITO ZI GEÐE\nTOMA DZUDZƆ ÐIKEKE\nLe Kwasiɖa, Nisan 16 lia dzi la, nusrɔ̃lawo lé blanui. Womese nu si tae yɔdoa tsi ƒuƒlu ɖo la gɔme o. (Mateo 28:9, 10; Luka 24:11) Emegbe le ŋkeke ma dzi la, Kleopa kple nusrɔ̃la bubu aɖe nɔ mɔ zɔm tso Yerusalem yina Emaus, si didi tso Yerusalem gbɔ abe kilometa 11 ene.\nEsi wole mɔa dzi la, wonɔ dze ɖom tso nu si dzɔ la ŋu. Kasia, ame aɖe va tu wo. Ebia wo be: “Nya kawo me dzrom miele vevie le mɔa dzi?” Kleopa ɖo eŋu be: “Amedzroe nènye le Yerusalem eye wò ɖeɖe koe li, eye mènya nu siwo dzɔ le afi ma le ŋkeke siawo me oa?” Amea bia wo be: “Nu kawoe?”—Luka 24:17-19.\nWoɖo eŋu be: “Nu siwo ku ɖe Yesu Nazaretetɔ la” ŋue. “Míenɔ mɔ kpɔm be ame siae aɖe Israel.”—Luka 24:19-21.\nKleopa kple eƒe zɔhɛa gblɔ nu siwo dzɔ le ŋkeke ma dzi la nɛ. Wogblɔ be nyɔnu aɖewo yi yɔdo si me wotsɔ Yesu mlɔ la gbɔ hekpɔe be etsi ƒuƒlu, eye nyɔnu siawo kpɔ nukunu aɖe teƒe, si nye be mawudɔlawo ɖe wo ɖokui fia wo hegblɔ be Yesu le agbe. Wogblɔ be ame bubuwo hã yi yɔdoa gbɔ “eye wokpɔe abe ale si tututu nyɔnuawo gblɔe ene.”—Luka 24:24.\nEdze ƒãa be nusrɔ̃la eveawo mese nu si dzɔ la gɔme kura o. Amea ƒo nu na wo kple kakaɖedzi tsɔ ɖɔ woƒe susu totro si na dzi ɖe le wo ƒo la ɖo ale: “Oo ame masenugɔmewo kple ame siwo ƒe dzi mexɔa nya siwo katã nyagblɔɖilawo gblɔ la dzi sena kaba o! Ðe mehiã be Kristo la nakpe fu siawo, eye wòayi eƒe ŋutikɔkɔe la me oa?” (Luka 24:25, 26) Azɔ eɖe Ŋɔŋlɔawo me nya geɖe siwo ku ɖe Kristoa ŋu la me na wo.\nMlɔeba la, ame etɔ̃awo gogo Emaus. Nusrɔ̃la eveawo di be yewoagase nya geɖewo akpee, eya ta woƒoe ɖe enu gblɔ be: “Tsi mía gbɔ, elabena fiẽ ɖo, eye ŋkekea wu enu vɔ.” Elɔ̃ ɖe edzi, eye wonɔ anyi be yewoaɖu nu. Esi amea do gbe ɖa, ŋe aboloa me hetsɔe na wo la, wokpɔe dze sii, ke ebú vĩi le wo gbɔ. (Luka 24:29-31) Fifia woka ɖe edzi azɔ be Yesu le agbe!\nNusrɔ̃la eveawo gblɔ tso nu si dzɔ la ŋu dzidzɔtɔe be: “Ðe míaƒe dzi melé dzo le mía me, esi wòle nu ƒom na mí le mɔa dzi hele Ŋɔŋlɔawo me ɖem na mí tsitotsito oa?” (Luka 24:32) Wowɔ kaba yi Yerusalem, eye wokpɔ apostoloawo kple ame bubu siwo kpe ɖe wo ŋu la. Hafi Kleopa kple eƒe zɔhɛa nagblɔ nya aɖe la, nusrɔ̃lawo gblɔ be: “Wofɔ Aƒetɔ la ɖe tsitre vavã, eye wòɖe eɖokui fia Simon!” (Luka 24:34) Azɔ wo ame evea gblɔ ale si Yesu ɖe eɖokui fia wo. Ɛ̃, woawo hã wonye eteƒekpɔlawo.\nAzɔ nane dzɔ si na wo katã wovɔ̃—Yesu va xɔa me! Esia wɔ nuku na wo elabena wotu ʋɔa le vɔvɔ̃ na Yudatɔwo ta. Ke hã Yesue nye ema va tɔ ɖe wo titina tututu. Egblɔ tufafatɔe be: “Ŋutifafa na mi.” Gake dzika tso wo ƒo. Abe ale si wòdzɔ kpɔ va yi ene la, ‘wogasusu be gbɔgbɔ aɖe kpɔm yewole.’—Luka 24:36, 37; Mateo 14:25-27.\nBe Yesu naɖee afia be menye gbɔgbɔ aɖee yenye alo be woƒe susue le wo flum o, ke boŋ ame ŋutɔŋutɔe yenye la, etsɔ eƒe asiwo kple afɔwo fia wo hegblɔ be: “Nu ka ŋuti mietɔtɔ, eye ɖikeke ɖo miaƒe dziwo me? Mikpɔ nye asiwo kple nye afɔwo ɖa, eye miakpɔe be nye ŋutɔŋutɔe; mili asi ŋunye kpɔ, elabena ŋutilã kple ƒu mele gbɔgbɔ si, abe ale si miele ekpɔm le ŋunye la ene o.” (Luka 24:36-39) Dzi dzɔ wo ale gbegbe eye wòwɔ nuku na wo, gake esesẽ na wo vie be woaxɔe ase.\nEsi wòganɔ agbagba dzem be yeakpe ɖe wo ŋu woakpɔe be ye ŋutɔŋutɔe la, ebia wo be: “Nuɖuɖu aɖe le mia si le afi sia?” Wotsɔ tɔmelã memee nɛ, eye wòxɔe ɖu. Eyome egblɔ be: “Nya siawoe megblɔ na mi esi megali kpli mi [do ŋgɔ na nye ku] be nu siwo katã woŋlɔ ɖe Mose ƒe Sea kple Nyagblɔɖilawo ƒe nuŋlɔɖiwo kpakple Psalmowo me le ŋunye la nava eme.”—Luka 24:41-44.\nDo ŋgɔ la, Yesu kpe ɖe Kleopa kple eƒe zɔhɛa ŋu wose Ŋɔŋlɔawo gɔme, eye egawɔ esia ake na ame siwo ƒo ƒu ɖe afi ma esi wògblɔ be: “Nya siae woŋlɔ ɖi: be Kristo la akpe fu, eye wòafɔ tso ame kukuwo dome le ŋkeke etɔ̃a gbe, eye woaɖe gbeƒã dzimetɔtrɔ hena nu vɔ̃wo tsɔtsɔ ke le dukɔwo katã me le eƒe ŋkɔ la me—esia adze egɔme tso Yerusalem. Mianye ɖaseɖilawo le nu siawo ŋuti.”—Luka 24:46-48.\nLe susu aɖe ta la, apostolo Toma menɔ anyi o. Le ŋkeke siwo kplɔe ɖo me la, nusrɔ̃la bubuawo gblɔ nɛ dzidzɔtɔe be: “Míekpɔ Aƒetɔ la!” Toma ɖo eŋu be: “Ne nyemekpɔ gatagbadzɛbiawo teƒe le eƒe asiwo me, eye metsɔ nye asibidɛ ƒo ɖe gatagbadzɛbiawo teƒe, eye metsɔ nye asi ƒo ɖe eƒe axadame o la, nyemaxɔe ase akpɔ o.”—Yohanes 20:25.\nLe ŋkeke enyi megbe la, nusrɔ̃lawo gakpe ta ɖe xɔ aɖe me hetu ʋɔa, gake fifia ya Toma le wo dome. Yesu va do ɖe wo dome le ŋutilã me eye wòdo gbe na wo be: “Ŋutifafa na mi.” Yesu trɔ ɖe Toma ŋu hegblɔ be: “Ƒo wò asibidɛ ɖe afii, eye nàkpɔ nye asiwo, tsɔ wò asi ƒo ɖe nye axadame, dzudzɔ ɖikeke ne nàxɔ se.” Toma gblɔ be: “Nye Aƒetɔ kple nye Mawu!” (Yohanes 20:26-28) Ɛ̃, eka ɖe edzi bliboe azɔ be Yesu le agbe eye wònye gbɔgbɔmenuwɔwɔ triakɔ si nye Yehowa Mawu teƒe nɔla.\nYesu gblɔ nɛ be: “Esi nèkpɔm tae nèxɔe sea? Dzidzɔtɔwoe nye ame siwo mekpɔa nu hafi xɔna sena o.”—Yohanes 20:29.\nNya kae ame aɖe bia nusrɔ̃la eve esime wole mɔ dzi yina Emaus?\nNu ka tae eteƒe medidi hafi nusrɔ̃lawo ƒe dzi lé dzo le wo me o?\nEsime Kleopa kple eƒe zɔhɛa trɔ yi Yerusalem la, nya dodzidzɔname kae wose, eye nu kae va dzɔ?\nNu kae na Toma va xɔe se mlɔeba be Yesu le agbe?\nEsi wònye be Yesu ƒe tsitretsitsia nye Biblia ƒe nufiafia vevi aɖe ta la, ehiã be míanya nenye be edzɔ vavã.


GBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Setswana Shona Silozi Slovak Slovenian Spanish Sranantongo Swahili Swedish Thai Tsonga Turkish Ukrainian Urdu Vietnamese Zulu\nŊɔŋlɔawo gblɔ be: “Míagagblẽ mía ŋutɔwo míaƒe ƒuƒoƒewo ɖi, abe alesi ame aɖewo wɔna ene o, ke boŋ míaxlɔ̃ nu mía nɔewo, eye míawɔ esia geɖe wu, zi alesi miekpɔ bena, ŋkeke la le ɖoɖom la.” (Hebritɔwo 10:25) Eme kɔ ƒã be ele be tadeagula vavãwo nakpe ta ɖekae le tadeaguƒe aɖe ‘alé ŋku ɖe wo nɔewo ŋu ahade dzi ƒo na wo nɔewo le lɔlɔ̃ kple dɔ nyuiwo me.’—Hebritɔwo 10:24.\nESI apostolo Paulo ŋlɔ nya siwo le etame le Mía Ŋɔli ƒe ƒe alafa gbãtɔ me la, gbedoxɔ gã aɖe si nɔ Yerusalem la nye tadeaguƒe na Yudatɔwo. Ƒuƒoƒewo hã nɔ anyi. Yesu fia nu “le ƒuƒoƒewo kple mawuƒe me, afisi Yudatɔwo katã ƒoa ƒu ɖo.”—Yohanes 18:20.\nTakpeƒe ka ƒomevie nɔ susu me na Paulo esime wòɖo aɖaŋu na Kristotɔwo be woakpe ta ade dzi ƒo na wo nɔewo? Ðe Kristodukɔa ƒe gbedoxɔwo sɔ kple gbedoxɔ si nɔ Yerusalem le mɔ aɖe nua? Ɣekaɣie amesiwo gblɔna be Kristotɔwoe yewonye la te gbedoxɔ gã nyadriwo zazã?\n‘Xɔ na Mawu ƒe Ŋkɔ’\nAfisi woade ta agu na Mawu le ŋuti mɔfiame gbãtɔwo dze le Biblia-gbalẽ si nye Mose II me. Yehowa Mawu gblɔ na eƒe dukɔ tiatia—Israel-viawo—be woatu “avɔgbadɔ,” alo “takpegbadɔ.” Woada nubablaɖakaa kple nuzazã kɔkɔe hamehamewo ɖe afima. ‘Yehowa ƒe ŋutikɔkɔe yɔ avɔgbadɔa taŋ’ esime wowu enu le ƒe 1512 D.M.Ŋ. me. Avɔgbadɔ kpokploe ma zu mɔnu si Mawu ɖo be woato edzi ate ɖe ye ŋu ƒe akpa vevi aɖe hena ƒe alafa ene kple edzivɔwo. (Mose II, ta 25-27; 40:33-38) Biblia yɔ avɔgbadɔ sia hã be “Yehowa ƒe gbedoxɔ” kple ‘Yehowa ƒe aƒe.’—Samuel I, 1:9, 24.\nEmegbe, esi Dawid nye fia le Yerusalem la, edi vevie be yeatu aƒe si anɔ anyi ɖaa atsɔ akɔ Yehowa ŋui. Gake esi Dawid nye aʋawɔla ta la, Yehowa gblɔ nɛ bena: “Matu xɔ na nye ŋkɔ o.” Ðe eteƒe la, Etia Dawid ƒe vi Salomo be wòatu gbedoxɔa. (Kronika I, 22:6-10) Salomo kɔ gbedoxɔa ŋu le ƒe 1026 D.M.Ŋ. me, le xɔtutudɔ si xɔ ƒe adre kple afã megbe. Yehowa kpɔ ŋudzedze ɖe xɔ sia ŋu, hegblɔ be: “Mekɔ xɔ sia, si nètu, be matsɔ nye ŋkɔ aɖo afima tegbee la ŋu, eye nye ŋku kple nye dzi anɔ afima ŋkekeawo katã.” (Fiawo I, 9:3) Ne Israel-viawo yi edzi wɔ nuteƒe la, Yehowa akpɔ ŋudzedze ɖe aƒe ma ŋu. Gake ne wotrɔ ɖa tso nu dzɔdzɔe wɔwɔ ŋu la, Yehowa aɖe eƒe ŋudzedzekpɔkpɔ ɖa le teƒe ma, eye ‘xɔa azu glikpo.’—Fiawo I, 9:4-9; Kronika II, 7:16, 19, 20.\nLe ɣeyiɣi aɖe megbe la, Israel-viawo trɔ ɖa tso tadeagu vavãa ŋu vavã. (Fiawo II, 21:1-5) ‘Eyata Yehowa kplɔ Kaldeatɔwo ƒe fia va ƒu wo, amesi tɔ dzo Mawu ƒe aƒe la, eye wògbã Yerusalem ƒe gliwo ƒu anyi, wotɔ dzo woƒe fiasãwo katã, eye wogblẽ woƒe nu xɔasiwo katã. Ekplɔ amesiwo metsi yi nu o la, yi Babel, eye wozu eya kple viawo ƒe dɔlawo.’ Le Biblia ƒe nya nu la, esia dzɔ le ƒe 607 D.M.Ŋ. me.—Kronika II, 36:15-21; Yeremya 52:12-14.\nAbe alesi nyagblɔɖila Yesaya gblɔ ɖii ene la, Mawu kplɔ Persia-fia Kores wòva ɖe Yudatɔwo tso Babilon ƒe ŋusẽ te. (Yesaya 45:1) Le aboyomenɔnɔ ƒe 70 megbe la, wotrɔ yi Yerusalem le ƒe 537 D.M.Ŋ. me kple susu be woagbugbɔ gbedoxɔa atu. (Ezra 1:1-6; 2:1, 2; Yeremya 29:10) Le megbelele geɖe hehe le xɔa tutu ŋu megbe la, wova wu gbedoxɔa tutu nu mlɔeba le ƒe 515 D.M.Ŋ. me, eye wogagbugbɔ Mawu subɔsubɔ dzadzɛa ɖo anyi. Togbɔ be menya kpɔ de Salomo ƒe gbedoxɔa nu o hã la, xɔa nɔ anyi xɔ ƒe 600 kloe. Gake womegava nɔ gbedoxɔ sia hã dzram ɖo o elabena Israel-viawo ɖe asi le Yehowa subɔsubɔ ŋu. Esime Yesu Kristo va anyigba dzi la, Fia Herodes nɔ gbedoxɔa dzram ɖo vivivi. Nukae gbɔna dzɔdzɔge ɖe gbedoxɔ sia dzi?\n‘Womagblẽ Kpe Aɖeke Ðe Kpe Dzi O’\nYesu gblɔ le gbedoxɔ si le Yerusalem ŋu na eƒe nusrɔ̃lawo be: “Womele kpe gblẽ ge ɖe kpe aɖeke dzi le afii, si womatu asii aƒu anyi o.” (Mateo 24:1, 2) Le nya mawo ƒe me vava nu la, Roma-srafo siwo va ɖo asi Yudatɔawo ƒe aglãdzedzea dzi la tsrɔ̃ afisi wonya ƒe alafa gbogbo aɖewo enye ma be eyae nye afisi wodea ta agu na Mawu le la le ƒe 70 M.Ŋ. me. * Womegagbugbɔ gbedoxɔ ma tu gbeɖe o. Le ƒe alafa adrelia me la, wotu Moslemtɔwo ƒe vɔsaxɔ si woyɔna be Kpe Gbadza dzi Gbedoxɔ Tame Gobaa la, eye va ɖo egbe la, egakpɔtɔ le afisi Yudatɔwo ƒe tadeaguƒea nɔ tsã la.\nEkema ɖoɖo kae ava nɔ Yesu yomedzelawo ƒe tadedeagu ŋu? Ðe Kristotɔ gbãtɔ siwo nye Yuda-vidzidziwo la ayi edzi anɔ ta dem agu na Mawu le gbedoxɔ si woava tsrɔ̃ kpuie la mea? Afikae Kristotɔ siwo menye Yudatɔwo o la ade ta agu na Mawu le? Ðe Kristodukɔa ƒe sɔlemexɔwo ava zu esiwo axɔ ɖe gbedoxɔa teƒea? Dze si Yesu ɖo kple Samaria-nyɔnu aɖe na nyaa me kɔ na mí.\nƑe alafa geɖe enye ma la, Samariatɔwo dea ta agu na Mawu le gbedoxɔ gã aɖe me le Gerizim-to dzi le Samaria. Samaria-nyɔnua gblɔ na Yesu bena: “Mía fofowo doa gbe ɖa le to sia dzi, eye miawo miegblɔ bena, teƒe le Yerusalem, afisi wòle be, woado gbe ɖa le.” Yesu ɖo eŋu gblɔ bena: “Nyɔnu, xɔm se bena, gaƒoƒo gbɔna, esi menye to sia dzi alo Yerusalem miado gbe ɖa na Fofo la le o.” Gbedoxɔ si wotu kple asi magahiã le tadedeagu na Yehowa me o, elabena Yesu ɖe eme bena: “Mawue nye Gbɔgbɔ, eye amesiwo le gbe dom ɖa nɛ la, ele be, woado gbe ɖa le gbɔgbɔ kple nyateƒe me.” (Yohanes 4:20, 21, 24) Apostolo Paulo gblɔ na Atenetɔwo emegbe be: “Mawu, si wɔ xexeame kple nusiwo katã le eme la, eya, esi wònye dziƒo kple anyigba ƒe Aƒetɔ la, menɔa gbedoxɔ, siwo wowɔ kple asiwo la me o.”—Dɔwɔwɔwo 17:24.\nEdze ƒã be Kristodukɔa ƒe sɔlemexɔwo medo ƒome aɖeke kple gbedoxɔ ƒe ɖoɖo si nɔ anyi do ŋgɔ na Kristotɔwo ƒe Ɣeyiɣia o. Eye susu aɖeke meli si tae wòle be ƒe alafa gbãtɔ me Kristotɔwo natu teƒe siawo o. Gake le apostoloawo ƒe ku megbe la, megbedede tso nufiafia vavãwo gbɔ—si nye xɔsegbegbe—si ŋu nya wogblɔ ɖi la va eme. (Dɔwɔwɔwo 20:29, 30) Ƒe aɖewo do ŋgɔ na Roma Fiagã Konstantino si wobe eva zu Kristotɔ le ƒe 313 M.Ŋ. me la, amesiwo be Kristotɔwoe yewonye la te tɔtrɔ tso nusi Yesu fia la ŋu.\nKonstantino wɔ akpa aɖe le “Kristotɔnyenye” tsakatsaka kple Roma trɔ̃subɔsubɔ me. The Encyclopædia Britannica gblɔ be: “Konstantino ŋutɔ na wotu Kristotɔwo ƒe gbedoxɔ gã etɔ̃ ɖe Roma: Petro Kɔkɔe tɔ, S. Paolo Fuori le Mura, kple S. Giovanni tɔ le Laterano. Eyae . . . to xɔtata si ƒe nɔnɔme le abe atitsoga ene si va zu esi nu subɔsubɔhawo tua xɔ ɖo le ɣetoɖoƒe Europa le Titinaɣeyiɣiawo katã me la vɛ.” Wogakpɔtɔ bua Ame Kɔkɔe Peter ƒe Gbedoxɔ si wogbugbɔ tu le Rome la be enye Roma Katoliko Haa ƒe tadeaguƒe vevi aɖe.\nBlemaŋutinyaŋlɔla Will Durant gblɔ be: “Sɔlemehaa va lé subɔsubɔ ƒe kɔnu aɖewo kple nuwɔna aɖewo siwo bɔ le [trɔ̃subɔsubɔdu] si nye Roma me do ŋgɔ na Kristotɔawo la me ɖe asi sesĩe. Esia dometɔ aɖee nye “xɔtuɖaŋu si nu wotu gbedoxɔa ɖo.” Tso ƒe alafa 10 lia va ɖo 15 lia me la, sɔlemexɔ kple bisiɔp ƒe sɔlemexɔwo tutu nɔ dzidzim ɖe edzi ŋutɔ, eye xɔtuɖaŋu siwo nu woatu wo ɖoe nyea nu vevitɔ si ŋu woalé ŋku ɖo. Ɣemaɣie Kristodukɔa ƒe gbedoxɔ siwo wobuna egbea be wonye xɔtuɖaŋuwo ƒe ŋkuɖodzinuwo la dometɔ geɖe va dzɔ.\nÐe amewo kpɔa gbɔgbɔ me dzidzeme kple dzideƒo tso tadedeagu le gbedoxɔ me me ɣesiaɣia? Francisco si tso Brazil gblɔ be: “Le gonyeme la, sɔlemexɔa me yiyi va zu nusi tia kɔ nam hetea ɖeɖi ŋunye le subɔsubɔ me. Misa yiyi nye kɔnu gbugbɔgawɔ aɖe si ŋu viɖe aɖeke mele o si mekpɔ nye nuhiahiã ŋutɔŋutɔwo gbɔ o. Gbɔdzɔe wònye nam esime nyemegayina o.” Ke hã, wode se na xɔsetɔ vavãwo be woakpe ta ɖekae. Takpekpe ƒe ɖoɖo ka dzie wòle be woazɔ ɖo?\n“Hame, si Le Woƒe Aƒe Me”\nKpɔɖeŋu si nu Kristotɔwo zɔna ɖo hekpea ta ɖekae la tso ŋkuléle ɖe alesi ƒe alafa gbãtɔ me xɔsetɔwo kpea tae me. Ŋɔŋlɔawo ɖee fia be wokpea ta le amewo ƒe aƒe me zi geɖe. Le kpɔɖeŋu me, apostolo Paulo ŋlɔ bena: “Miɖuɖɔ Priskila kple Akwila, siwo nye hanyedɔwɔlawo le Kristo me la, nam ƒã; . . . eye miɖuɖɔ hame, si le woƒe aƒe me la, nam ƒã.” (Romatɔwo 16:3, 5; Kolosetɔwo 4:15; Filemon 2) Woɖe Helagbe me nya si wozã na “hame” (ek·kle·siʹa) gɔme be “church” (sɔleme) le Eŋlisigbe Biblia aɖewo, abe King James Version ene, me. Gake nya sia ku ɖe amewo ƒe ƒuƒoƒo aɖe si kpe ta ɖekae le tameɖoɖo ɖeka ta ŋu, ke menye xɔ o. (Dɔwɔwɔwo 8:1; 13:1) Kristotɔ vavãwo ƒe tadedeagu mehiã sɔlemexɔ kpeɖiwo o.\nAleke wowɔ kpekpewoe le Kristotɔ gbãtɔwo ƒe hamewo me? Nusrɔ̃la Yakobo yɔ Kristotɔwo ƒe kpekpe le Helagbe me be sy·na·go·geʹ. (Yakobo 2:2) Helagbe me nya sia fia “amewo nuƒoƒoƒu ɖe teƒe ɖeka” eye wozãnɛ aduadu kple ek·kle·siʹa. Gake le ɣeyiɣi aɖewo megbe la, wova sea nya “ƒuƒoƒe” gɔme be teƒe alo xɔ si me wowɔa kpekpewo le. Yudatɔ gbãtɔ siwo va zu Kristotɔwo la nya nu tso nusi yia edzi le ƒuƒoƒe la ŋu. *\nTogbɔ be Yudatɔawo kpea ta le gbedoxɔ si le Yerusalem me hena woƒe ƒe sia ƒe zãwo hã la, ƒuƒoƒeawoe nye teƒe siwo wosrɔ̃a nu le Yehowa ŋu hesrɔ̃a Sea le le nutoa me. Edze abe nusiwo wowɔna le ƒuƒoƒeawo la lɔ gbedodoɖa kple Ŋɔŋlɔawo xexlẽ, kpakple Ŋɔŋlɔawo me dzodzro tsitotsito kple nuxlɔ̃amenyawo nana ɖe eme ene. Esi Paulo kple amesiwo nɔ eŋu yi ɖe ƒuƒoƒe aɖe si nɔ Antioxia la, “ƒuƒoƒemegã dɔ ɖo ɖe wo gbɔ gblɔ bena: Ŋutsuwo, nɔviwo, ne nuxlɔ̃amenya aɖe le mia si na dukɔa la, migblɔe.” (Dɔwɔwɔwo 13:15) Esime Yudatɔ Kristotɔ gbãtɔwo kpe ta le amewo ƒe aƒewo me la, ɖikeke mele eme o be wowɔ ɖe kpɔɖeŋu ma ƒomevi dzi, si naa Ŋɔŋlɔawo me nufiamewo kple gbɔgbɔmetutuɖowo nɔa woƒe kpekpewo me.\nKpekpewo Hena Tutuɖo\nAbe alesi wònɔ le Kristotɔ gbãtɔwo gome ene la, Yehowa Ðasefowo ƒoa ƒu egbea le tadeaguƒe kpokploewo be woaxɔ Biblia me nufiamewo ahase vivi na hadede tuameɖowo. Wokpe ta le amewo ƒe aƒewo me ƒe geɖe eye wogakpɔtɔ kpea ta le aƒewo me le teƒe aɖewo. Gake fifia la, hameawo ƒe xexlẽme dzi ɖe edzi gbɔ 90,000 ŋu, eye woyɔa teƒe siwo wokpea ta ɖo koŋ be Fiaɖuƒe Akpatawo. Xɔ siawo mele kpeɖii alo ɖi sɔlemexɔwo o. Wonye xɔ siwo sɔ hele kpokploe siwo me hame si me tɔwo anye 100 va ɖo 200 ate ŋu akpe ta ɖo na kwasiɖa ɖesiaɖe ƒe kpekpewo wɔwɔ ale be woate ŋu aɖo to ahasrɔ̃ nu tso Mawu ƒe Nyaa me.\nYehowa Ðasefowo ƒe hame akpa gãtɔwo kpea ta zi etɔ̃ le kwasiɖaa me. Kpekpea ɖeka nyea dutoƒonuƒo si kuna ɖe nyati yeye lédzinamewo ŋu. Eyome wotoa Gbetakpɔxɔ magazine la dzi srɔ̃a nu si wotu ɖe Biblia me nyati alo nyagblɔɖi aɖe dzi. Kpekpe bubu enye suku aɖe si ŋu wotrɔ asi le be wòana hehe le Biblia me gbedasia gbɔgblɔ me. Eyome wowɔa kpekpe aɖe si me wonaa Kristotɔwo ƒe subɔsubɔdɔa ŋuti aɖaŋuɖoɖo nyuiwo le. Zi ɖeka le kwasiɖa me la, Ðasefowo kpea ta hã le ƒuƒoƒo suewo me le amewo ƒe aƒe me hena Biblia sɔsrɔ̃. Amesiame kpɔ mɔ ade kpekpe siawo katã. Womexɔa ga aɖeke le amewo si o.\nFrancisco, si ƒe nya míegblɔ va yi la, kpɔe be viɖe le kpekpewo dede le Fiaɖuƒe Akpata me ŋu ŋutɔ. Egblɔ be: “Takpeƒe gbãtɔ si mede la nye xɔ nyui aɖe si le dua titina, eye metsɔ dzidzɔ dzo le akpataa mee. Vavalawo wɔ nu xɔlɔ̃wɔwɔtɔe, eye mete ŋu de dzesii be lɔlɔ̃ le wo dome. Metsi dzi be magayi ake. Le nyateƒe me la, kpekpe aɖeke meto ŋunye tso ɣemaɣi o. Dzidzɔ nɔ Kristotɔwo ƒe kpekpe siawo me, eye wokpɔ nye gbɔgbɔmenuhiahiã gbɔ. Ne dzi ɖe le ƒonye le susu aɖe ta gɔ̃ hã la, meyia Fiaɖuƒe Akpataa me kple kakaɖedzi be matsɔ dzideƒo agbɔ va aƒemee.”\nBiblia me nusɔsrɔ̃, hadede tuameɖowo, kple mɔnukpɔkpɔ si wònyena be woakafu Mawu hã le lalawòm le Yehowa Ðasefowo ƒe Kristotɔwo ƒe kpekpewo me. Míetsɔ dzidzɔ le kpewòm be nàyi kpekpeawo le Fiaɖuƒe Akpata si te ɖe ŋuwò me. Dzi adzɔ wò be nèyi.\n^ mm. 11 Romatɔawo gbã gbedoxɔa keŋkeŋ. Konyifaglikpɔ la, si gbɔ Yudatɔ geɖewo tsoa didiƒewo va doa gbe ɖa le, menye gbedoxɔ ma ƒe akpa aɖeke o. Gbedoxɔa ƒe xɔxɔnugli la ƒe akpa aɖe koe wònye.\n^ mm. 20 Anye ƒe 70 ƒe aboyomenɔnɔ le Babilon esime gbedoxɔ aɖeke menɔ anyi o alo esime wogbɔ tso aboyo me teti esime wonɔ gbedoxɔa tum lae woɖo ƒuƒoƒewo. Kaka ƒe alafa gbãtɔ naɖo la, ƒuƒoƒe nɔ Palestina-du ɖesiaɖe me eye esi wu ɖeka nɔ dugãwo me.\nAvɔgbadɔa kple gbedoxɔ siwo wotu emegbe la nye teƒe nyui siwo wode ta agu na Yehowa le\nPetro Kɔkɔe ƒe Gbedoxɔgã si le Rome\nKristotɔ gbãtɔwo kpe ta ɖekae le amewo ƒeme\nYehowa Ðasefowo wɔa Kristotɔwo ƒe kpekpewo le amewo ƒeme kple le Fiaɖuƒe Akpatawo me\nƉoe Ɖe Amewo Ɖoe Ɖe Amewo Migadzudzɔ Takpekpe Ðekae O\nw02 11/15 axa 4-9